text:
Фото:
Рөстәм Хәмитов: «Республикала мәшғүллек өлкәһендә хәлде яҡшыртыу буйынса әлегә аныҡ стратегия юҡ»
Фото:
Республикала мәшғүллек өлкәһендә дөйөм хәлде яҡшыртыу буйынса аныҡ стратегия эштәре әлегә юҡ, тип иҫәпләй Башҡортостан Президенты Рөстәм Хәмитов.
Төбәк етәксеһе әйтеүенсә, ағымдағы эш күбеһенсә эшһеҙлек кимәлен кәметеүгә, эш юғалтҡандарға социаль ярҙам күрһәтеүгә йүнәлтелгән. Икенселәй әйткәндә, уңайһыҙ социаль шарттар эҙемтәләрен бөтөрөүгә.
- Мәшғүллек өлкәһендә бындай хәүефтәрҙе иҫкәртеүгә йүнәлтелгән, системалы профилактик эш юҡ. Заманса, алға китешкә эшләргә кәрәк, ә элеккесә факттан түгел, — тип һыҙыҡ өҫтөнә алды БР Хеҙмәт һәм халыҡты социаль яҡлау министрлығы коллегияһының киңәйтелгән ултырышында Рөстәм Хәмитов. — Танырға кәрәк, социаль-хеҙмәт мөнәсәбәттәрен көйләү буйынса өс яҡлы комиссия эше күбеһенсә формаль алып барыла.
Президент фекеренсә, хеҙмәт мөнәсәбәттәре һәм мәшғүллек өлкәһендә проблемаларҙы әүҙем хәл итеп, кешеләрҙең йәшәү сифатын, уларҙың табыштарын арттырырға кәрәк.
Халыҡ иҫәбе буйынса Башҡортостан хәҙер Волга буйы федераль округында беренсе урында һәм тотош ил буйынса етенселә тора.
— Беҙ округтың иң йәш төбәге. Республика халҡының уртаса йәше 38 йәш. Рәсәйҙә ул 39,2 тиң, Волга буйы федераль округында – 39,5. Кеше ресурстары өлкәһендә беҙҙә иң яҡшы потенциал. Әммә иҡтисади әүҙем халыҡ өлөшө Башҡортостанда ни бары 67 процент, йәғни өстән ике өлөшөн, тәшкил итә. Был күрһәткес буйынса Волга буйы федераль округында беҙ 12 урынды биләйбеҙ, — тип билдәләне республика башлығы.
Ултырышта Рөстәм Хәмитов хәбәр итеүенсә, 1990 йылдан алып иҡтисадта мәшғүл уртаса иҫәп 156 мең хеҙмәткәргә кәмене. Әлеге ваҡытта Башҡортостандың өстән бер өлөш халҡы – өлкән йәштәге кешеләр һәм балалар – төрлө формаларҙа төп социаль ярҙам алыусылар.
Һуңғы мәғлүмәттәргә ярашлы, республикала дөйөм эшһеҙлек кимәле 5,8 процент тәшкил итә. Был күрһәткес буйынса Башҡортостан Волга буйы федераль округында 12 урынды биләй.
Шул уҡ ваҡытта хеҙмәткәрҙәрҙә белдерелгән ихтыяж 2000 йылдан алып 9-ҙан 31 мең кешегә тиклем, йәғни 3,5 тапҡырға, үҫкән. Тотош Рәсәй буйынса үҫеш 1,7 тапҡыр тәшкил итте, Волга буйы федераль округында – ике тапҡыр.
— Эшкәртеү тармаҡтарында, төҙөлөштә, күмәртәләп һәм ваҡлап һатыуҙа күп һөнәрҙәр буйынса эш көсөнө тәҡдим күбеһенсә арта. Бында хеҙмәт баҙарын төҙәтеү буйынса ентекләп эшләй торған эш кәрәк, — тип иҫәпләй Башҡортостан Президенты. — Икенсе проблема: беҙҙә хеҙмәт ресурстары менән идара итеү, мәшғүллекте һәм халыҡ миграцияһын көйләү системаһы етерлек кимәлдә һөҙөмтәле эшләмәй. Ойошмаларҙан килгән йылына 300 мең вакансия эш эҙләүселәр иҫәбенән өс тапҡырға күберәк. Шул уҡ ваҡытта эшһеҙлек әүәлге кимәлдә ҡала.
Рөстәм Хәмитов билдәләүенсә, республикала «миграция өлкәһендә эш тейешле кимәлдә координацияланмай». Айырым мәсьәләләр менән Башҡортостанстат, Федераль миграция хеҙмәтенең БР буйынса идаралығы, Хеҙмәт һәм халыҡты социаль яҡлау министрлығы, БР Иҡтисади үҫеш министрлығы шөғөлләнә. Республика Хөкүмәте ҡарамағындағы миграция сәйәсәте буйынса ведомство-ара комиссия эшләй, ул сит ил кешеләре өсөн эш урындары квотаһын билдәләй.
— Миграция мәсьәләләре менән күптәре шөғөлләнә, ә берҙәм координация үҙәге юҡ. Һөҙөмтәлә был өлкәлә аныҡ уйланылған стратегия ла, яйға һалынған эш тә юҡ. Шуның менән бергә миграция процестары йыл һайын үҫешә, эске кеүек, тышҡы миграция ла арта бара, — тип һыҙыҡ өҫтөнә алды Рөстәм Хәмитов. — Беҙ был процестарҙы белеп көйләргә тейеш. Үҙгәрә барған миграция хәленә тиҙ, ышаныслы һәм һөҙөмтәле иғтибар итергә. Беҙ, ниһәйәт, мигранттар менән эш итеү координация үҙәген билдәләргә тейешбеҙ. Был һорауҙы ҡарарға хөкүмәт ултырышына сығарырға кәрәк. Үҙ сиратында, республиканың Хеҙмәт министрлығын сит ил хеҙмәткәрҙәрен йәлеп итеү ихтыяжын, улар өсөн бүленгән квоталар күләмен билдәләү өлөшөндә бурыстарҙы сифатлы хәл итеүҙәрен һорайым.


c: text/html

text:
Дәүләкән районында Мәҙәниәт йылына старт бирҙеләр
Дәүләкән районында Башҡортостанда Мәҙәниәт йылын рәсми асыу үтте. Байрам саралары ҙур концерт менән башланды, унда йыр, бейеү, музыкаль номерҙар менән үҙешмәкәр артистар ҡатнашты. Сәхнәлә башҡор, рус, татар, сыуаш телдәрендә йырҙар яңғыраны, тип хәбәр иттеләр район хакимиәтенән.
Мәҙәниәт йылын асып, район хакимиәте башлығы Закир Бикбулатов, күп милләтле халыҡтың йолаларын һәм ғөрөф-ғәҙәттәрен үҫтереү, һаҡлау һәм арттырыу өсөн бөтә шарттар булдырылған, тип билдәләне. 68 мәҙәниәт учреждениеһы эшләй – район һәм ауыл мәҙәниәт йорттары, клубтары, китапханалары, тарихи-крайҙы өйрәнеү музейы, Әхйәр Хәкимов музейы, Балалар сәнғәт мәктәбе, киновидео селтәр. Райондың алты коллективы «халыҡ» исемен йөрөтә, алтауһы – «өлгөлө». Биш милли мәҙәни үҙәк: башҡорт, урыҫ, татар, украин, сыуаш ойошторолған. Үҙэшмәкәр артистар төрлө фестивалдәрҙә һәм конкурстарҙа ҡатнашып юғары һөҙөмтәләргә өлгәшә. Еңеүҙәр копилкаһында – республика, төбәк-ара, бөтә Рәсәй һәм халыҡ-ара наградалар.
Йыл һайын төрлө кимәл бюджеттарынан мәҙәниәт учреждениеларының матди-техник базаһын нығытыуға средстволар йүнәлтелә. Был аҡсаларға 2013 йылда балалар китапханаһында, сәнғәт мәктәбендә, киновидео селтәрҙә, Әхйәр Хәкимов музейында капиталь һәм ағымдағы ремонт эшләнгән. Бынан тыш, тауыш ҡорамалдары, музыкаль инструменттар, компьютер техникаһы һатып алынған. Быйыл миллион ярымдан ашыу суммалыҡ сәхнә костюмдары алынған.
Закир Бикбулатов район мәҙәниәт йорто хеҙмәткәрҙәренә «Ситроен» маркалы яңы автобустан асҡыс тапшырҙы һәм ижади уңыштар теләне.

robotstxt: allowed

filter: keep


text:
Баш ҡалала Михаил Нестеров мемориалы асыла
— Күренекле рәссам Михаил Нестеровтың тыуыуына 150 йыл тулыуҙы билдәләү сиктәрендә үткәрелгән саралар мемориал асыуға килтерәсәк, — тип белдерҙе М.Нестеров исемендәге Башҡорт дәүләт художество музейы директорының фән буйынса урынбаҫары Светлана Игнатенко Михаил Нестеровҡа мемориаль таҡтаташ асыу тантанаһында. Мемориаль таҡтаташ Ленин урамы, 14/16 адресы буйынса урынлашҡан йортта асылды.
— Өфөлә рәссамдың тыуыуына 150 йыл тулыуҙы билдәләү сиктәрендә фәнни-ғәмәли конференция һәм Михаил Нестеров һәйкәленең иң яҡшы проектына конкурс үтәсәк, — тип хәбәр итте БР мәҙәниәт министры вазифаһын ваҡытлыса башҡарыусы Камила Дәүләтова. – Михаил Нестеров ижады – беҙҙең уртаҡ хазинабыҙ. 1913 йылда ул ҡалаға рус рәссамдарының 102 эшен, шул иҫәптән үҙенең 30 эшен бүләк иткән. Был ҡала өсөн ҙур ваҡиғаға әүерелгән һәм музей асыуға этәргес булған. Шулай итеп, 1920 йылда музей үҙ ишектәрен асҡан.
— Нестеров — һынлы сәнғәт өлкәһендә Өфөнө данлаған кешеләрҙең береһе, — тине Өфө хакимиәте башлығы Ирек Ялалов. – Ҡыҙғанысҡа ҡаршы, күренекле рәссам тыуып үҫкән йорт һаҡланып ҡалмаған, уның урынында «Ағиҙел» ҡунаҡханаһы төҙөлгән. Әммә бөгөнгө сара бөйөк рәссамдың исемен мәңгеләштереүгә тәүге аҙым булып тора. Бәлки, ҡунаҡханала Михаил Нестеровтың мемориаль мөйөшө лә булдырылыр.
М.Нестеров исемендәге Башҡорт дәүләт художество музейында мемориаль таҡтаташ асыу тантанаһынан һуң Кирилл һәм Мефодий сиркәүенең хоры ҡатнашлығында матур концерт ойошторолдо.


text:
Николай Морозкин Башҡорт дәүләт университеты ректоры итеп һайландыФото: Илдар Бикҡужин
Николай Морозкин Башҡорт дәүләт университеты ректоры итеп һайланды
Николай Морозкин Башҡорт дәүләт университеты ректоры итеп һайландыФото: Илдар Бикҡужин
Башҡорт дәүләт университеты ректоры итеп физика-математика фәндәре докторы, профессор, иҫәпләү математикаһы кафедраһы мөдире Николай Морозкин һайланды. Йәшерен тауыш биреү барышында уның кандидатураһы өсөн 167 тауыш бирелде.
Иҫегеҙгә төшөрәбеҙ, 16 майҙа Башҡорт дәүләт университетында коллективтың юғары уҡыу йорто етәксеһен һайлау буйынса конференцияһы үтте. Унда БР Хөкүмәте Премьер-министры урынбаҫары Лилиә Ғүмәрова, Башҡортостан буйынса Баш федераль инспектор Петр Капишников, БР Президенты Хакимиәте етәксеһе урынбаҫары Марат Мәрҙәнов, БР мәғариф министры Әлфис Ғаязов, БР Фәндәр академияһы президенты Рәмил Бәхтизин, Рәсәй Фәндәр академияһының Өфө ғилми үҙәге рәйесе Усеин Джемилев, Өфө дәүләт авиация техник университеты ректоры, Ректорҙар советы рәйесе Морат Ғөзәйеров, юғары уҡыу йорто уҡытыусылары ҡатнашты.
Биографик белешмә. Николай Морозкин 1953 йылда тыуған. Юғары белемле. Н.П.Огарев исемендәге Мордовия дәүләт университетын тамамлай. 1975-1980 йылдарҙа Ленинград дәүләт университетының ғәмәли математика факультетында уҡый (стажер-тикшеренеүсе, аспирантура). Аспирантураны тамамлағандан һуң, кандидатлыҡ диссертацияһын яҡлай һәм Мордовия дәүләт университетында тәүҙә ассистент, унан һуң өлкән уҡытыусы булып эшләй. 1983 йылдан алып Башҡорт дәүләт университетында эшләй.
Николай Морозкин — «Рәсәй Федерацияһының Почетлы юғары һөнәри белем биреү хеҙмәткәре», «Башҡортостан Республикаһының атҡаҙанған фән эшмәкәре», «Рәсәй Федерацияһының атҡаҙанған юғары мәктәп хеҙмәткәре».


text:
Фото:
Краснодарҙа Республика көнөн милли йыр-моңдар менән билдәләнеләр
Фото:
ӨФӨ, 2016 йыл, 12 октябрь. /«Башинформ» мәғлүмәт агентлығы, Арина Рәхимҡолова/.
Краснодарҙа Башҡортостан Республикаһы көнө киң билдәләнде. Башҡортостандың атҡаҙанған артисы, донъяның виртуоз ҡумыҙсыһы Миңлеғәфүр Зәйнетдинов ҡумыҙҙа, ҡурайҙа һәм баянда милли көйҙәрҙе башҡарҙы. Был хаҡта Бөтә донъя башҡорттары ҡоролтайы Башҡарма комитетының матбуғат хеҙмәте хәбәр итә.
Краснодар крайының «Ағиҙел-К» башҡорт милли үҙәге ойошторған тантана барышында урындағы милли мәҙәниәт үҙәгендә үҙәк башҡарма комитетының киңәйтелгән ултырышы уҙҙы. Унда Анапа, Абинск, Армавир, Ейск, Крымск ҡалаларындағы башҡорт йәмәғәт ойошмалары вәкилдәре, шулай уҡ Адыгей Республикаһынан һәм Ростов өлкәһенән саҡырылған ҡунаҡтар ҡатнашты.
Сәләмләү һүҙе менән Өфө ҡунағы — Бөтә донъя башҡорттары ҡоролтайы вәкиле Алһыу Сирғәлина сығыш яһаны. Ул республиканың 100 йыллығына әҙерлек сиктәрендә йәмәғәт ойошмаһының эш йүнәлештәрен билдәләне.
Ултырышта Краснодар крайында Бөтә Рәсәй башҡорт йәштәре ҡоролтайының филиалын асырға һәм илдең көньяғындағы башҡорттарҙың зона ҡоролтайын булдырырға хәл ителде.
Байрам мәҙәни программа менән тамамланды, унда Краснодарҙың һәм Анапаның үҙешмәкәр артистары ҡатнашты.


text:
Башҡортостан наркополицейскийҙары бер аҙна эсендә биш меңдән ашыу наркодозаны ҡулға төшөргән
Уҙған аҙнала Рәсәй Федерацияһының Наркотиктар әйләнешен контроллек итеү федераль хеҙмәтенең БР буйынса идаралығы менән наркотиктарҙың законһыҙ әйләнеше өлкәһендә 47 енәйәт һәм хоҡуҡ боҙоуҙар асыҡланған, 38 енәйәт эше ҡуҙғатылған. Бер аҙна эсендә Башҡортостан наркополицейскийҙары наркотиктарҙың ярайһы ҙур 13 партияһын тартып алған. Ете килограмдан ашыу марихуана, 1,5 килограмм самаһы мәк һаламы, 150 грамдан ашыу гашиш майы, шулай уҡ 50 дозанан ашыу героин законһыҙ әйләнештән алынған. Тартып алынған наркодозалар күләме 5200-гә етә ала ине, тип хәбәр иттеләр «Башинформ» агентлығына наркополицияның матбуғат хеҙмәтенән.
«Мәк» операцияһы сиктәрендә Борай районының Иҫке Туҡтар ауылында 50 йәшлек ҡатындың шәхси хужалығын тикшереү барышында наркополицейскийҙар 4,5 килограмм марихуана, шулай уҡ 200 грамдан ашыу мәк һаламы тапҡан һәм тартып алған. Тикшереү алып барыла.
Туймазыла элек урлашҡаны өсөн хөкөм ителгән 40 йәшлек ир ҡулға алынған, оперативниктар унда килограмдан ашыу марихуана тапҡан.
Ошо уҡ «Мәк» операцияһы сиктәрендә, Бәләбәйҙә бығаса хөкөм ителгән 40 йәшлек эшһеҙ ир ҡулға алынған, уның менән наркополицейскийҙар 1,2 килограмдан ашыу мәк һаламы тапҡан.


text:
Башҡортостан табиптары бөтә Рәсәй конкурсында призлы урындар яуланы
Башҡортостандың медицина хеҙмәткәрҙәре «Иң яҡшы оториноларинголог», «Иң яҡшы участка терапевы», «Иң яҡшы уролог» һәм «Һөнәргә тоғролоҡ өсөн» номинацияларында призлы урындар яуланы. Медицина хеҙмәткәрҙәре көнө алдынан Рәсәй Һаулыҡ һаҡлау министрлығы йыл һайын үткәрелә торған Бөтә Рәсәй табиптар конкурсына йомғаҡ яһаны.
13-сө ҡала клиник дауаханаһы табибы Вера Комкова «Иң яҡшы оториноларинголог» номинацияһында өсөнсө урынға лайыҡ булды.
Илдең иң яҡшы участка терапевы тип Стәрлетамаҡтың 1-се поликлиникаһы табибы Гөлнара Вәлиева танылды.
Өфөнөң ашығыс медицина ярҙамы дауаханаһының урология бүлеге мөдире Рифҡәт Сәхипов «Иң яҡшы уролог» номинацияһында икенсе урын яуланы.
«Һөнәргә тоғролоҡ өсөн» номинацияһында Белорет үҙәк район клиник дауаханаһының көндөҙгө хирургия стационары табибы Александр Дубровин еңеүсе булды.
Бөтә Рәсәй табиптар конкурсы 40 номинация буйынса өс этапта үткәрелде. Беренсе этапта кандидатуралар медицина ойошмаларының структура бүлексәләре менән тәҡдим ителде. Артабан икенсе турҙы үткәреү өсөн конкурс комиссиялары булдырылды. Уның составына төбәк башҡарма власть органдары, шулай уҡ ғилми һәм йәмәғәт ойошмалары вәилдәре инде. Аҙаҡҡы этапта Үҙәк конкурс комиссияһы бәйгегә йомғаҡ яһаны.
Уның составына быйыл Лео Бокерия, Леонид Рошаль, Елена Малышева, Николай Дайхес, Дәүләт Думаһы һәм Федерация Советы вәкилдәре, «Медицинская газета» хеҙмәткәрҙәре инде.
Конкурс шарттарына ярашлы, беренсе урын өсөн — 500 мең һум, икенсе урын өсөн – 300 мең һум һәм өсөнсө урын өсөн 200 мең һум күләмендә аҡсалата премия ҡаралған. «Һөнәргә тоғролоҡ өсөн» номинацияһында еңеүсегә бер миллион һум күләмендә аҡсалата приз тапшырыла, тип хәбәр иттеләр Рәсәй Һаулыҡ һаҡлау министрлығының матбуғат хеҙмәтенән.


text:
Шаран районында яңы сиркәү асылды
Башҡортостандың Шаран районы Шаран ауылында яңы сиркәү асылды. Уны төҙөү өсөн ике йылдан ашыу ваҡыт киткән.
Православие ғибәҙәтханаһы был ауылда 80 йыл тирәһе булмаған. Ауыл ҡарттары 1937 йылда бында элекке сиркәүҙең ябылыуын хәтерләй, ә бушатылған бинала мәҙәниәт йорто урынлаштырылған.
Яңы сиркәү 2009 йылда төҙөлә башлаған. Хәҙер ул тулыһынса әҙер. Бина 100 кешегә иҫәпләнгән. Ауыл халҡы уны ҙур түҙемһеҙлек менән көтөп алған.
Урындағы эшҡыуарҙарҙың береһе сиркәүгә 90 килограмм ауырлыҡтағы ҡыңғырау бүләк иткән. Йортта ғибәҙәт ҡылыуҙар үткәрелә башланған да инде.


text:
Сэмюэл Беккет
Сэмюэл Беккет (ингл. Samuel Beckett) (13 апрель, 1906 — 22 декабрь, 1989) — күренекле ирланд яҙыусыһы, шағиры һәм драматургы. Инглиз һәм француз телендә яҙған. Әҙәби тәржемәсе булараҡ та танылған. Эжен Ионеско менән бергә "Абсурд театры"на нигеҙ һалған. 1969-сы йылда әҙәбиәт буйынса Нобель премияhын яулаған.
Сэмюэл Беккет Ирландияның башҡалаһы Дублинда1906-сы йылда тыуған. 1937-се йылда ул Парижға күсә; Икенсе бөтә донъя һуғышы ваҡытында Францияның Ҡаршылыҡ хәрәкәтенә ҡатыша. Ҡатыны Сюзанна менән һуңғы көндәренә хәтлем Парижда тора.
Иң билдәле пьесаhы «Годоны көткәндә» (франц. En attendant Godot) тип атала; ул күп тапҡыр сәхнәлә ҡуйылған һәм телевидениела күрһәтелгән. Сэмюэл Беккеттың әҫәрәренә яңы заманса әҙәби алымдар, фәлсәфәүи ҡараш, минимализм һәм пессимизм хас.
1958—cе йылда «Крепптың һуңғы яҙған таҫмаһы» (ингл. Krapp’s Last Tape) тигән пьесаһы донъя күрә. Был пьесала Бэккетт яңғыҙлыҡ, ҡартайыу һәм үлем темаларын тасуирлай.
Сэмюэл Беккет 1989-сы йылда үлә. Бөгөн ул донъяның киң танылған драматургтарының береhе булып hанала.
{{|es}} {{|tr}}
- 13 апрель көнө тыуғандар
- 1906 йылда тыуғандар
- Алфавит буйынса шәхестәр
- Дублинда тыуғандар
- 22 декабрь көнө вафаттар
- 1989 йылда вафаттар
- Парижда вафат булғандар
- Алфавит буйынса шағирҙар
- Ирландия шағирҙары
- XX быуат шағирҙары
- Алфавит буйынса драматургтар
- Франция драматургтары
- Ирландия драматургтары
- XX быуат драматургтары
- Алфавит буйынса яҙыусылар
- Яҙыусылар


text:
Башҡортостанда Дәүләт Думаһы депутаттарын һайлауға килеү күрһәткесе 72,23 процент тәшкил иттеФото: Олег Яровиков
Башҡортостанда Дәүләт Думаһы депутаттарын һайлауға килеү күрһәткесе 72,23 процент тәшкил итте
Башҡортостанда Дәүләт Думаһы депутаттарын һайлауға килеү күрһәткесе 72,23 процент тәшкил иттеФото: Олег Яровиков
ӨФӨ, 2016 йыл, 19 сентябрь. /«Башинформ» мәғлүмәт агентлығы, Арина Рәхимҡолова/.
Башҡортостанда Дәүләт Думаһы депутаттарын һайлауға килеү күрһәткесе 72,23 процент тәшкил итте. Әлегә протоколдарҙың 94 проценты ғына эшкәртелгән. Һайлаусыларҙың 58,73 проценты «Берҙәм Рәсәй» партияһы өсөн тауыш биргән. Икенсе урында КПРФ — 18,45 процент, өсөнсөлә ЛДПР — 9,75 процент. «Ғәҙел Рәсәй» партияһы (6,27) дүртенсе урын биләй. Был хаҡта республиканың Үҙәк һайлау комиссияһы рәйесе Хәйҙәр Вәлиев бөгөн үткән брифингта белдерҙе.
Алты округта депутат мандаттары өсөн 47 кандидат көрәште. Шуларҙың бишәүһендә һайлаусылар «Берҙәм Рәсәй» вәкилдәренә өҫтөнлөк бирҙе. Мәҫәлән, Өфө бер мандатлы округында Павел Качкаев (57,66 процент), Благовещенда — Илдар Бикбаев (52,28), Белоретта — Зөһрә Рәхмәтуллина (49,51), Салауатта — Зариф Байғусҡаров (57,41), Стәрлетамаҡта Алексей Изотов (48,59) еңеп сыҡты. Нефтекама округында «Граждандар платформаһы» вәкиле Рифат Шәйхетдинов еңеү яуланы (45,25 процент).
Республика Дәүләт Йыйылышына өҫтәмә һайлауҙа Инорс округында Евгений Семивеличенко — 53,08, Нарыш бер мандатлы һайлау округында Раил Фәхретдинов 73,59 процент тауыш йыйҙы.
Хәйҙәр Вәлиев әйтеүенсә,был һуңғы мәғлүмәттәр түгел .


text:
13 июлдә –«Версия Башкортостана» гәзитендә «ҡыҙыу линия»
Шишәмбе, 13 июлдә, "Версия Башкортостана" социаль-хоҡуҡи аҙналыҡтың сираттағы “ҡыҙыу линияһы” үтәсәк. 15.00 — 17.00 сәғәттәрҙә телефон аша РФ прокуратураһы ҡарамағындағы БР буйынса Тикшереү комитетының тикшереү идаралығына ҡараған Өфөнөң Октябрь районы буйынса тәфтишләү бүлеге етәксеһе Азат Вәхитов кәңәштәрен бирә.
Был хеҙмәт бушлай күрһәтелә һәм мохтаждарҙың барыһы ла ҡуллана ала, ни бары (8-347) 272-79-16 номерҙарын йыйырға ғына кәрәк. Шылтыратыуҙар 15-00-дән 17-00-гә тиклем ҡабул ителә. Йәнә бер ҡабатлайбыҙ, был даими рубрика, граждандар менән әңгәмәләшеү айына ике тапҡыр – һәр икенсе һәм дүртенсе шишәмбелә үткәрелә.
«Ҡыҙыу линия»ға шылтыратыуҙарҙың географияһы киң, ул бигерәк тә бушлай юридик ярҙам табыуы ҡыйын балған райондар халҡы өсөн уңайлы. «Ҡыҙыу линия»ға гражданлыҡ эштәре, шулай уҡ енәйәт эштәре менән бәйле бик күп һорауҙар менән мөрәжәғәт итәләр. Был ике сәғәт эсендә бирелгән барлыҡ һорауҙарға яуаптар "Версия Башкортостана" гәзитенең яҡын көндәрҙәге һандарында баҫылып сыға. Хәтерегеҙгә төшөрәбеҙ, һорауығыҙҙы гәзиттең 15-се битендә урынлашҡан купонға яҙып ебәрә алаһығыҙ, – уға яуап "Һеҙҙең хоҡуҡ" даими рубрикаһында донъя күрәсәк.


text:
БДПУ студенттары БР мосолмандары Диниә назаратында практика үтә
Башҡортостан Республикаһы мосолмандары Диниә назараты М.Аҡмулла исемендәге Башҡорт дәүләт педагогия университеты студенттарына яңы киңлектәр асты. Хәҙер юридик факультетының “Ислам тарихы һәм мәҙәниәтен тәрәнтен өйрәнеү менән юриспруденция” белгеслегенә уҡыусы студенттарға бында производство практикаһы үтергә мөмкинлек бар.
Әлеге ваҡытта икенсе курстан ике студент - Гөлнара Килмәмәтова һәм Вадим Зиннуров бында практика үтә башлаған. Практика менән БР мосолмандары Диниә назаратының мәғариф, тышҡы бәйләнештәр һәм йәмәғәтселек менән бәйләнеш буйынса рәйес урынбаҫары Руслан Саяхов етәкселек итә. Был арала студенттар Диниә назараты эшмәкәрлегенең үҙенсәлектәре, структураһы һәм уның юридик документацияһы менән таныша ала.
“Ислам тарихын һәм мәҙәниәтен тәрәнтен өйрәнеү менән юриспруденция” белгеслеген үҙләштереүсе студенттар классик юридик белем алыуҙан тыш, ғәрәп теле морфологияһы, ғәрәп теле буйынса практик курс һәм фонетика, ғәрәп илдәре һәм донъя диндәре тарихы кеүек дисциплиналар үтә, халыҡ-ара конференцияларҙа әүҙем ҡатнаша, докладтар менән сығыш яһай, республиканың билдәле дин әһелдәре менән осраша. Байтаҡ студенттар, бынан тыш, М.Солтанова исемендәге мәҙрәсәнең киске курстарына йөрөй.
БР мосолмандары диниә назаратынан тыш, был студенттарҙың практикаһы тағы ла Рәсәй ислам университетында, М.Солтанова исемендәге мәҙрәсәлә, Башҡортостан Республикаһы Хөкүмәте ҡарамағындағы дин мәсьәләләре буйынса советта, М,Аҡмулла исемендәге БДПУ-ның “Мосолман мәғарифын үҫтереү” фәнни-тикшеренеү үҙәгендә үтә.


text:
Фото:
Вячеслав Глазычев Башҡортостанға алдынғы туроператорҙарҙы йәлеп итергә тәҡдим итте
Фото:
РФ Йәмәғәт палатаһы ағзаһы, Төбәк үҫеше буйынса комиссия рәйесе Вячеслав Глазычев Башҡортостанда туризмды үҫтереүгә алдынғы туроператорҙарҙы йәлеп итергә тәҡдим итте.
— Республиканың был йүнәлештә эшләү өсөн перспективалы пландары бар, — тине ул кесаҙна көндө республика башлығы Рөстәм Хәмитов менән осрашыуҙан һуң. – Әммә был программа уңышлы эшләһен өсөн, уны тормошҡа ашырыу стратегияһын киренән ҡарарға кәрәк. Үкенескә күрә, ошоға тиклем Башҡортостан күрше төбәктәрҙә һәм дөйөм алғанда бөтә илдә барғандарға бик иғтибар бирмәйенсә, айырым утрау кеүек йәшәне. Бындай сәйәсәт ҙур һөҙөмтә бирмәне. Шул уҡ туризмды үҫтереү өсөн, мәҫәлән, “күршеләрҙәге” хәлдәр торошон иҫәпкә алырға, илдәге төп операторҙарҙы йәлеп итергә кәрәк бит. Кире осраҡта туристик комплекстар төҙөлөшөнә ҙур средстволар һалып та, туроператорҙар клиенттар алып килмәһә, бар сығымдар ҙа бушҡа буласаҡ.


text:
Башҡортостанда квалификациялы экологтар әҙерләү системаһын оптималләштереү зарур
Көн элгәре Башҡортостандың Тәбиғәттән файҙаланыу һәм экология министрлығында үткән Йәмәғәт экология советы ултырышында тирә-яҡ мөхитте һаҡлау һәм тәбиғәт ресурстарын һаҡсыл файҙаланыу мәсьәләләре тикшерелде.
— Әлеге ваҡытта ил алдында торған яңыртыу буйынса ҙур мәсьәләләрҙе хәл итеү инновацион ысулдарҙы, заманса технологияларҙы һәм фәнни тикшеренеүҙәрҙең барлыҡ тармаҡтарындағы, шул иҫәптән тирә-яҡ мөхитте һаҡлау һәм тәбиғәттән файҙаланыу өлкәһендәге йәш ғалимдар һәм белгестәр энергияһын ҡулланыуҙы талап итә, — тип иҫәпләй геология-минералогия фәндәре докторы, Бөтә Рәсәй тәбиғәтте һаҡлау йәмғиәтенең Башҡортостан төбәк бүлексәһе рәйесе Сабир Мостафин.
Бөгөнгө көнгә республиканың ете ғилми учреждениеһында экологик тикшеренеүҙәр алып барыла. Төбәктең ете юғары уҡыу йортонда экология буйынса белгестәр әҙерләнә, тип хәбәр иттеләр министрлыҡтың матбуғат хеҙмәтенән.
Сабир Мостафин тотороҡло үҫеш стратегияһын һөҙөмтәле тормошҡа ашырыуҙы тәьмин итеү, республикала тирә-яҡ мөхит сифатына идара итеүҙе һәм прогнозлауҙы оптималләштереү өсөн үҙ тәҡдимдәрен еткерҙе. Атап әйткәндә, ул тәбиғәттән файҙаланыу өлкәһе өсөн квалификациялы белгестәр әҙерләү системаһын оптималләштерергә тәҡдим итте.


text:
Фото:
Рөстәм Хәмитов «50 ПЛЮС. Өлкән йәштең ыңғай яҡтары» халыҡ-ара конференцияһында сығыш яһаны
Фото:
Өфөлә өлкән йәштәге кешеләргә арналған халыҡ-ара форум эшләй башланы. «Нефтсе» мәҙәниәт һарайында үткәрелгән «50 ПЛЮС. Өлкән йәштең ыңғай яҡтары» халыҡ-ара конференцияһында сәйәсмәндәр, ғалимдар, экономистар, йәмәғәт эшмәкәрҙәре ҡатнаша.
Конференцияла ҡатнашыусыларҙы сәләмләп, Башҡортостан Президенты Рөстәм Хәмитов был мөһим проекттың былтыр Рәсәйҙең Федерация Советы ярҙамы менән башланған социаль инициативаның бер өлөшө булып тороуын билдәләне.
— Форумдың тап беҙҙә – Башҡортостанда үткәрелеүе ҡыуаныслы. Әлеге осрашыу донъяуи тәжрибә, был өлкәләге заманса фәнни эшләнмәләр менән танышырға мөмкинлек бирә, — тине Рөстәм Хәмитов. – Беҙ, йәш быуын айырыуса яҡлауға һәм иғтибарға мохтаж, тип уйлап өйрәнгәнбеҙ һәм был дөрөҫ, сөнки йәштәрҙе тәрбиәләргә, уҡытырға кәрәк һәм беҙ ваҡытыбыҙҙың күпселек өлөшөн шуға бағышлайбыҙ. Рәсәй Федерацияһы субъекттары бюджеттарын алып ҡарағанда, нигеҙҙә улар йәштәрҙе уҡытыуға, уларға ярҙам итеүгә йүнәлтелгән. Әммә йыш ҡына үҙҙәренең оло хеҙмәте менән илебеҙҙе үҫтергән кешеләр хаҡында онотабыҙ. Өлкән йәштәге кешеләр йыш ҡына ситләтелә, йәки улар үҙҙәренең эш даирәһен таба алмай. Тормошта үҙ урынын эҙләүҙе дауам иткән, йылдар дауамында тупланған тәжрибәһе менән бүлешергә теләгән өлкән йәштәге кешеләр өсөн бындай конференциялар ярҙам итергә тейеш.
Ололар үҙҙәрен ышаныслы һәм тыныс тойһон өсөн республика күп эштәр башҡара, тип өҫтәне Президент.
— Беҙҙә кешеләргә уҡырға, сәйәхәт итергә, үҙҙәре өҫтөндә эшләргә, алға табан барырға ярҙам иткән программалар бар. Миҫалға былтыр тормошҡа ашырыла башлаған социаль туризм буйынса программаны килтерергә була.
Ул ваҡытта, Рөстәм Хәмитов һүҙҙәренсә, был программа менән 5 меңгә яҡын кеше файҙалана алған.
Өсөнсө быуын университеттары ла шулай уҡ мөһим сараларҙың береһе булып тора. Бөгөн бөтә республика буйлап уларҙа тиҫтәләгән мең кеше уҡый. Рөстәм Хәмитов билдәләүенсә, әлеге ваҡытта төбәктә Башҡорт электрон университетын булдырыу өҫтөндә эшләйҙәр.
Шуны ла өҫтәп әйтергә кәрәк, конференцияла сит ил эксперттары ла ҡатнаша һәм был осраҡлы түгел: көнбайышта өлкән йәштәге кешеләрҙең бөгөнгө тормошҡа яраҡлашыуы буйынса ярайһы уҡ ҙур тәжрибә тупланған.
Сарала ҡатнашыусылар ололарҙың йәшәү сифаты, улар өсөн уңайлы шарттар булдырыу кеүек мәсьәләләргә айырыуса ҙур иғтибар бүлергә уйлай.
Федераль Йыйылыштың Федерация Советы рәйесе урынбаҫары Светлана Орлова һүҙҙәренсә, Рәсәйҙә оло йәштәге кешеләрҙең ихтыяждары тулыһынса иҫәпкә алынмай.
Светлана Юрьевна фекеренсә, республикала был йүнәлешкә ҙур иғтибар бүленә, маҡсатлы программалар уңышлы тормошҡа ашырыла, социаль хеҙмәтләндереүҙең мобиль бригадалар, социаль поликлиника, реабилитация мәктәбе кеүек яңы технологиялары үҫтерелә.
— Башҡортостанда реаль эштәр башҡарыла. Улар өлкән йәштәге кешеләргә сәләмәт, бәхетле булырға, үҙҙәренең мөмкинлектәрен асырға ярҙа итер, тип ышанабыҙ, — тине Светлана Орлова.
Конференция сиктәрендә «Өлкән йәштең ыңғай яҡтары» күргәҙмәһе эшләй. Унда 50 йәштән үткән кешеләр өсөн тауарҙар һәм хеҙмәттәр тәҡдим ителә.


text:
Республиканың вакансиялар банкында 34600 буш эш урыны иҫәпләнә
2012 йыл башынан алып республиканың вакансиялар банкына 251 меңдән ашыу буш эш урыны тураһында мәғлүмәт тәҡдим ителгән. Октябрь аҙағына мәғлүмәттәр буйынса, Башҡортостандың вакансиялар банкында 36 мең вакансия иҫәпләнгән. Әлеге көндә унда 34600 буш эш урыны тураһында мәғлүмәт бар.
БР Халыҡ мәшғүллеге дәүләт хеҙмәте идаралығынан хәбәр итеүҙәренсә, ағымдағы йылдың ғинуар-декабрь айҙарында эш табыуҙа булышлыҡ итеү үтенесе менән яҡынса 98 мең кеше мөрәжәғәт иткән. Төрлө дәүләт хеҙмәттәре күрһәтеү үтенесе менән был ваҡыт эсендә халыҡ мәшғүллеге хеҙмәтенә йәмғеһе 308 меңдән ашыу кеше мөрәжәғәт иткән.


text:
Силәбелә Башҡорт йәштәре иттифағы активистары «Ауылпиада-2014» ойоштора
Сочиҙа Олимпия уйындарын асыу алдынан Силәбенең Башҡорт йәштәре үҙенең «Ауылпиада-2014» ҡышҡы уйындарын үткәрергә булды. Силәбе өлкәһенең Башҡорт йәштәре иттифағы активистары ойошторған спорт сараһы 6 февралдә үтә.
Башҡортостан Республикаһының Силәбе өлкәһендәге даими вәкиллеге матбуғат сәркәтибе Михаил Хәбиров хәбәр итеүенсә, быға оҡшаш ярыштар Силәбелә беренсе тапҡыр ғына уҙғарылмай. Алдан ул «Каток-Party» тип атала ине һәм саф һауала уҙғарылған иң йөрөшлө сара булып һаналды.
— Был беҙҙең өсөн Силәбе вуздарында уҡыусы башҡорт студенттары менән Силәбе өлкәһе һәм Башҡортостандан эшләүсе башҡорт йәштәрен туплау һәм бер-береһе менән таныштырыу мөмкинлеге. Сара иҫерткес эсемлектәрһеҙ форматында үтә. Беҙ айыҡ позитив эшмәкәрлек принциптарына таянабыҙ, — тип һөйләне Силәбе өлкәһенең Башҡорт йәштәре иттифағы рәйесе Әлфир Илбаҡтин.


text:
Владимир Путиндың республикабыҙға сәфәре йомғаҡтары
8 февралдә Башҡортостан Рәсәйҙең бөтә киң мәғлүмәт сараларының иғтибар үҙәгендә булды. Өфөлә ил Премьер-министры Владимир Путин эш сәфәре менән булып китте. Ул төбәктәр үҫеше мәсьәләләре буйынса Хөкүмәт комиссияһының күсмә ултырышын үткәрҙе. Путин менән бергә хөкүмәттең бөтә иҡтисад блогы: Игорь Шувалов, Сергей Иванов, Сергей Собянин, Дмитрий Козак килгәйне. Бынан тыш, Мәскәү мэры Юрий Лужковты индереп, 20 губернатор килде. Хәҙерге Рәсәйҙең иң актуаль мәсьәләләренең береһе тикшерелде — «Электрон хөкүмәт» проектын тормошҡа ашырыу сиктәрендә мәғлүмәт технологияларын үҫтереү.
«Мәғлүмәт технологиялары тураһында граждандарыбыҙ күптән инде хәбәрҙар», — тип белдерҙе ултырыш башында Владимир Путин. Миҫал итеп ул бер нисә һан килтерҙе. Баҡһаң, «йыл һайын дәүләт власы органына 360 миллион мөрәжәғәт килә». Етмәһә, «һәр өлкән граждан теге йәки был хеҙмәтләндереү артынан 3-4 тапҡыр мөрәжәғәт итә һәм бөтә инстанцияларҙы йөрөп сығырға мәжбүр була».
Бындай хәл, әлбиттә, һәр кемде йонсота. Шуға күрә “яҡын йылдарҙа уҡ дәүләт һәм муниципаль хеҙмәтләндереүҙәрҙе электрон формала күрһәтеү системаһы тулыһынса юлға һалынырға тейеш”, — тип һыҙыҡ өҫтөнә алды премьер.
Был мәсьәләне хәл итеүҙә социаль карта ярҙам итергә тейеш. Федерацияның күп субъекттарында ул уңышлы индерелә. Ләкин Башҡортостан был йүнәлештә күптәрҙән алда бара, тип билдәләне Хөкүмәт башлығы. Бының менән Владимир Путин Башҡортостан проектына юғары баһа бирҙе.
«Беҙ тупланған тәжрибә менән уртаҡлашырға әҙербеҙ», — тине Башҡортостан Президенты.
«Заманса мәғлүмәт технологияларын файҙаланыу һәм үҫтереү – бик мөһим мәсьәлә, — тип журналистарға үҙ фекерен белдерҙе Минтимер Шәймиев. — Әммә электрон хеҙмәтләндереүҙәрҙе һәр яҡлап индереү өсөн улар дәүләт тарафынан Рәсәйҙең бөтә территорияһында индерелергә тейеш», — тип иҫәпләй Татарстан Президенты. Әлегә быны 10 төбәк кенә бойомға ашырҙы. Башҡортостан – беренселәрҙән булып.
Сәләмәт иҡтисадһыҙ алдынғы технологияларҙы үҫтереп булмай. Башҡортостанда финанс-иҡтисади күрһәткестәр башҡа төбәктәр менән сағыштырғанда күпкә юғарыраҡ. Көрсөк оҙаҡҡа һуҙылыуға ҡарамаҫтан, Башҡортостан элеккесә — республика-донор, йәғни ил бюджетының өстән ике өлөшөн тәьмин итеүсе 12 субъекты иҫәбенә инә. Төбәктә сәнәғәт производствоһы индексы үҫкәндән-үҫә бара, социаль йөкләмәләр үтәлә, инвестициялар йәлеп итеүсәнлек кимәле элеккесә юғары. Өҫтәүенә, яңы сәнәғәт комплекстары төҙөлә, һөҙөмтәлә өҫтәмә эш урындары барлыҡҡа килә.
Өфө трансформатор заводына килгәс, быға Владимир Путин да инанды. Дүрт йылда уны төҙөүгә һалынған инвестициялар биш миллиард һумдан ашҡан, шуның 340 миллиондан ашыуы социаль инфраструктураға һалынған. Был объект – Европала үҙ профиле буйынса иң ҙур предприятие. Һуңғы 30 йыл эсендә Рәсәйҙә ћәм БДБ илдәрендә бының кеүек киң ҡоласлы машиналар эшләү заводы төҙөлгәне юҡ. Шул уҡ ваҡытта трансформатор заводының социаль әһәмиәтен билдәләргә кәрәк. Бында продукция етештереү башланыу менән Башҡортостан бюджетына һәм бюджеттан тыш дәүләт фондтарына һалым керемдәре артасаҡ, 2 меңдән ашыу кешегә эш урыны барлыҡҡа киләсәк.
Социаль-иҡтисади эщмәкәрлектә өлгәшелгән уңыштары өсөн Рәсәй Хөкүмәте Рәйесе Башҡортостан Президентына шәхси осрашыу ваҡытында рәхмәт белдерҙе. Республика башлығы агросәнәғәт комплексы эшенә айырым туҡталды. «Һуңғы ике йылда ауыл хужалығына айырыуса ҙур иғтибар бүленде. Был ҙур этәргес бирҙе һәм ауыл халҡының тормошон ҡырҡа яҡшыртты», — тип билдәләне Мортаза Рәхимов.
Президент аҙ ҡатлы торлаҡ төҙөлөшө программаһын тормошҡа ашырыу барышы тураһында айырыуса ҡәнәғәтлек менән һөйләне. «Беҙ 3-4 йылда бюджет өлкәһе хеҙмәткәрҙәрен торлаҡ менән тулыһынса тәьмин итергә планлаштырабыҙ. Бушлай ер бирәбеҙ — 12 сутый, юлдар, инженер селтәрҙәре төҙөүҙе үҙ өҫтөбөҙгә алабыҙ», — тип һыҙыҡ өҫтөнә алды республика башлығы.
Дөйөм алғанда, республикала былтыр 2 миллион 352 мең квадрат метр торлаҡ сафҡа индерелгән. «Быйыл 2 миллион 400 мең самаһы булыр. Шулай ҙа иң мөһиме — тыуым арта», — тине Мортаза Рәхимов. Владимир Путин бының менән килеште һәм йылмайып: «Хоккейҙа ла еңәһегеҙ», – тип өҫтәне.
Әйткәндәй, хоккейҙа ғына түгел. Республиканың спорт өлкәһендә лә ҡаҙаныштары байтаҡ. Башҡортостан Президенты күптән түгел «Российская газета»ға биргән интервьюһында: «20 йылда беҙҙә меңдән ашыу мәктәп төҙөлдө. Йыл һайын 40—50 һаулыҡ һаҡлау объекты төҙөлә һәм реконструкциялана. Сифатлы автомобиль юлдары селтәре даими арта. Ауылдарҙа газ үткәреү кимәле үҫте. Башҡортостан Рәсәй Федерацияһының терәк төбәге булды һәм булып ҡала. Кешеләр республика үҫешһә генә яҡшы йәшәргә мөмкин булыуын аңлай. Беҙҙән илдең тотороҡло үҫешенә булышлыҡ итеүсе аҙымдар көтәләр. Һайланған сәйәси курсты һаҡлауҙың нигеҙе бына тап шунда ла», – тигәйне.


text:
Фото:
Автотранспортты газға күсереү һауаны бысратыуҙы кәметте
Фото:
Автотранспорт — республикала атмосфера һауаһын бысратыусы төп сығанаҡ. Былтыр автомобилдәр һауаға 656,2 мең тонна бысратыусы матдәләр бүлеп сығарҙы. Дөрөҫ, был элгәре йылдан 8 процентҡа кәмерәк.
Бындай кәметеүгә автомобилдәрҙе экологик саф яғыулыҡ төрҙәренә күсереү иҫәбенә өлгәшелде.
Республикала автотранспортты газға күсереү уңышлы тормошҡа ашырыла. 2010 йыл башында Башҡортостанда 83 меңдән ашыу газ баллоны менән автомобилдәр һәм 104 автомобилдәрҙе газ менән заправкалау станцияһы иҫәпләнде.
60 техник үҙәк транспортты газ яғыулығында эшләү өсөн үҙгәртеп ҡороуҙы тәьмин итә. Төп Рәсәй һәм Италия етештереүселәренән газ баллоны ҡорамалдары килтереү ойошторолған.


text:
Фото:
Башҡортостан һәм Газпромбанк бәләкәй бизнесты, ипотека һәм химия сәнәғәтен үҫтерәсәк
Фото:
Кесаҙна, 26 майҙа, Башҡортостан Хөкүмәте Йортонда Башҡортостан Республикаһы менән «Газпромбанк» асыҡ акционерҙар йәмғиәте араһында хеҙмәттәшлек тураһында килешеүгә ҡул ҡуйылды. Документҡа Башҡортостан Хөкүмәте Премьер-министры Азамат Илембәтов һәм «Газпромбанк» асыҡ акционерҙар йәмғиәте идараһы рәйесе урынбаҫары Николай Коренев ҡул ҡуйҙы.
Килешеү республика Хөкүмәтенең һәм банктың Башҡортостан территорияһында матди һәм интеллектуаль ресурстар туплауҙы тәьмин иткән өҫтөнлөклө бурыстарҙы тормошҡа ашырыу буйынса үҙ-ара эш итеү тәртибен билдәләй.
Азамат Илембәтов республика өсөн ҡыҙыҡһыныу тыуҙырған өс хеҙмәттәшлек йүнәлешен билдәләне. Был нефть һәм химия сәнәғәтенә инвестициялар, бәләкәй бизнесҡа ярҙам итеү, шулай уҡ халыҡҡа торлаҡ кредиттарын арзанайтыу һәм уларҙы алыу мөмкинлеген киңәйтеү.
Үҙ сиратында, Николай Коренев ҡул ҡуйылған килешеүҙе үҫтереү йәһәтенән үҙ-ара эш итеү сроктарын, объекттарын һәм күләмдәрен билдәләйәсәк берлектәге хеҙмәттәшлек программаһын әҙерләргә тәҡдим итте.
— Беҙҙең Башҡортостан менән ҡыҙыҡһыныуыбыҙ иң элек уның Рәсәй Федерацияһындағы үҫешкән сәнәғәте булған иң эре субъект булыуына бәйләнгән. Һәм был сәнәғәт Газпромбанк өсөн профилле иҫәпләнә. Бынан тыш, республикала ауыл хужалығы ла, нефть химияһы һәм машиналар эшләү ҙә бик яҡшы үҫешкән. Алдағы йылдарҙа республикала ҙур инвестицион проекттарҙың тормошҡа ашырыласағын беләбеҙ, беҙ ҙә уларҙа ҡатнашырға теләр инек, — тине Газпромбанк идараһы рәйесе урынбаҫары Николай Коренев.


text:
Фидус Ямалетдинов: «Ауыр хәлдә ҡалған ғаиләләрҙең проблемаларын хәл иткәндә формализм булырға тейеш түгел»
Башҡортостан Хөкүмәтендә 27 декабрҙә БР Хөкүмәте Премьер-министры урынбаҫары Фидус Ямалетдинов рәйеслегендә ғаилә, әсәлек, аталыҡ һәм балалыҡты яҡлау мәсьәләләре буйынса ведомство-ара советының быйылғы йылдағы һуңғы ултырышы үтте.
— Ауыр тормош хәлендә ҡалған ғаиләләр менән эшләү мәсьәләһе республика властарының даими күҙ уңында, — тип билдәләне Фидус Ямалетдинов. — Төбәктә ике кимәлдәге ведомство-ара хеҙмәттәшлек итеү системаһы эшләй. Бындай ғаиләләргә индивидуаль профилактик ярҙам күрһәтеү һәм уларҙы ауыр хәлдән сығарыу буйынса үҙ-ара хеҙмәттәшлек итеү схемаһы эшләнгән.
Хеҙмәт һәм халыҡты социаль яҡлау министры Ленара Иванованың билдәләүенсә, совет эшмәкәрлегенең төп маҡсаты – ғаиләләге ауыр хәлдәрҙе иртәрәк асыҡлау, ғәмһеҙ ата-әсәләргә ҡарата киҫкен саралар ҡуланылыуына юл ҡуймау, йәғни уларҙы ата-әсәлек хоҡуҡтарынан мәхрүм итеп, балаларын етемдәр һәм ата-әсәләр ҡарауынан мәхрүм булған балалар тәрбиәләнгән учреждениеларға урынлаштырыуға юл ҡуймау.
Хәтерегеҙгә төшөрәйек, республикала муниципаль ведомство-ара совет ҡарарына ярашлы иҫәпкә алынған, ауыр тормош хәлендә ҡалған ғаиләләр буйынса мәғлүмәт базаһы булдырылған.
— Бөгөнгө көндә унда 11 мең самаһы ғаилә иҫәптә тора, уларҙа 22,5 мең бала тәрбиәләнә. Улар араһында аҙ тәмин ителгәндәр – 22 процент, тулы булмаған ғаиләләр – 20 проценттан ашыу, ата-әсәләре балаларын тәрбиәләү буйынса үҙ бурысын үтәмәгән ғаиләләр ҙә — 20 процент самаһы, күп балалылар – 17,6 процент, — тип аныҡлап китте Ленара Иванова.
Уның әйтеүенсә, закон буйынса бындай ғаиләләргә ярҙам итеү өсөн ҡаралған федераль һәм республика бюджеттары средстволарынан тыш, уларға матди ярҙам күрһәтеү мөмкинлеге лә ҡарала. Мәҫәлән, 2011 йылда 17,5 миллион һумдан ашыу суммаға 4 меңдән ашыу ғаиләгә матди ярҙам күрһәтелгән. Өс меңдән ашыу ғаиләгә 16 миллион һумдан ашыу суммаға торлаҡ-коммуналь хеҙмәттәргә бурыстарҙы ҡаплауҙа ярҙам күрһәтелгән.
Шул уҡ ваҡытта, муниципаль ведомство-ара совет мәғлүмәттәренә ярашлы, матди ярҙамдан тыш, консультатив, хоҡуҡи һәм психологик ярҙам да ҙур һорау менән файҙалана.
— Үкенескә күрә, ата-әсәләр барлыҡҡа килгән проблемаларҙы хәл итеү өсөн ҡайҙа мөрәжәғәт итергә кәрәклеген белмәй, — ти хеҙмәт һәм халыҡты социаль яҡлау министры.
Эшһеҙлекте һәм ата-әсәләрҙең эскелек һаҙлығына батыуын Ленара Иванова көрсөккә килтергән сәбәптәрҙең береһе тип атаны. Был йүнәлештә эштәр алып барыла. 2011 йылда 1500-ҙән ашыу ата-әсә эшкә урынлаштырылған. Был һорауҙа Өфө, Стәрлетамак, Белорет, Федоровка, Йылайыр һәм Балаҡатай райондары әүҙемлек күрһәткән.
Алкоголизмға килгәндә, быйыл 879 ата-әсә муниципаль ведомство-ара советтар көсө менән дауалау курсы үткән, тип билдәләне ведомство башлығы. Бындай эште ойоштороу 2011 йылда 3,5 мең ғаиләне иҫәптән алырға мөмкинлек биргән, шулай ҙа улар әле булһа белгестәр иғтибарында.
Ыңғай мәлдәргә ҡарамаҫтан, Фидус Ямалетдинов фекеренсә, проблемалар ҙа етерлек. Шуларҙың береһе — эште ойоштороуға формаль ҡараш. Кире миҫал итеп ул Ағиҙел ҡалаһын килтерҙе, унда 56 ғаилә иҫәптә тора, ә эш планы ни бары 34 ғаиләне үҙ эсенә ала.
— Башҡа ғаиләләр формаль рәүештә генә иҫәптә тора булып сығамы? Һеҙҙең арала күптәрегеҙ — муниципаль ведомство-ара совет рәйестәре, тимәк, һеҙҙең район йәки ҡалағыҙ территорияһындағы эштәрҙе ойоштороу өсөн һеҙ яуаплы. Көрсөккә төшкән ғаиләләрҙе билдәләгәндә бөтә критерийҙарҙы ла иҫәпкә алырға кәрәк. Һәм иҫәпләү генә түгел, ә һәр осраҡтағы проблеманы айырым ҡарау мөһим. Бында формализм булырға тейеш түгел, аныҡ эш кәрәк, — тип һыҙыҡ өҫтөнә алды Премьер-министр урынбаҫары.
Ул шулай уҡ Өфө тәжрибәһенә мөрәжәғәт итеп, был мәсьәлә менән шөғөлләнгән белгестәрҙе Өфөлә уҡытырға йәки улар өсөн бында семинар ойошторорға тәҡдим итте.


text:
Рөстәм Хәмитов: «Ҡаҙағстан беҙҙең өсөн бөтә яҡтан ҡарағанда ла бик перспективалы партнер»Фото: Андрей Старостин
Рөстәм Хәмитов: «Ҡаҙағстан беҙҙең өсөн бөтә яҡтан ҡарағанда ла бик перспективалы партнер»
Рөстәм Хәмитов: «Ҡаҙағстан беҙҙең өсөн бөтә яҡтан ҡарағанда ла бик перспективалы партнер»Фото: Андрей Старостин
9 октябрҙә Ҡаҙағстандың баш ҡалаһы – Астанала эшлекле даирәләр алдында Башҡортостанды презентациялау үткәрелде. Унда Башҡортостан Президенты Рөстәм Хәмитов сығыш яһаны, тип хәбәр иттеләр төбәк башлығының матбуғат хеҙмәтенән.
Презентацияла ҡатнашыусыларҙы Башҡортостан Республикаһы, уның күп милләтле халҡы исеменән сәләмләп, Рөстәм Хәмитов, һуңғы йылдарҙа Ҡаҙағстанға республика рәсми делегацияһының был беренсе эш сәфәре, тип билдәләне. Ҡаҙағстандың вице-премьеры, премьер-министры менән осрашыуҙар барышында, беҙҙең республика менән Ҡаҙағстан араһында бөтә йүнәлештәрҙәге бәйләнештәрҙе әүҙемләштереү ваҡыты етте, тип билдәләне Рөстәм Хәмитов.
— Беҙ барыбыҙ ҙа бынан алдағы ун йыллыҡтарҙа шаҡтай ҡатмарлы осорҙо үткәреп ебәрҙек. Ошондай ҙур һәм ҡеүәтле үҫеш һуңғы 10-15 йылда ғына башланғандыр, моғайын, интеграция, уртаҡ эшмәкәрлек мәле етте. Белеүебеҙсә, Ҡаҙағстанда бизнес бик әүҙем үҫешә. Динамика ҡайһы берҙә хайран ҡалдыра. Һәм беҙ бергә хеҙмәттәшлек итергә, өйрәнергә, күп йүнәлештәр буйынса бергәләп эшләргә теләйбеҙ, — тине БР Президенты.
Рөстәм Хәмитов республикалағы нефть тармаҡтарының үҫеше, нефть-химия эшкәртеү, нефть сығарыу тураһында һөйләне. Шул уҡ ваҡытта ул, «Башҡортостан Республикаһы преприятиелары һәм беҙҙә эшләүсе компаниялар үҙҙәренең киләсәген химия үҫешендә күрә. Химия – бөгөнгө производствоның нигеҙе, тип әйтергә була, шул иҫәптән Башҡортостан Республикаһының да», тип һыҙыҡ өҫтөнә алды. Президент Башҡортостанда ҙур халыҡ-ара форум үтеүе, ул шулай уҡ «Ҙур Химия» тип аталыуы хаҡында әйтеп уҙҙы.
һөйләшеүҙәр барышында уртаҡ төҙөлөш инфраструктуралары тураһында һүҙ алып барылды, атап әйткәндә, юлдар хаҡында.
— Ҡытай, Ҡаҙағстан һәм Рәсәйҙе тоташтырыусы мөһим юл — «коридорҙы» төҙөүҙә Ҡаҙағстандың ярҙам итергә әҙер булыуын ишетеү ҡыуандырҙы, — тип әйтте Рөстәм Хәмитов. – 250 километр оҙонлоғондағы юл участкаһы Башҡортостан Республикаһы аша үтә. Беҙ Ҡаҙағстан бизнесының был мөһим төҙөлөштә ҡатнашыуын теләр инек. Юл һалыныу менән, барыһы ла әүҙемерәк үҫешәсәк. Был һис шикһеҙ шулай. Ҡытай үҙенең юл участкаһын тамамлаған. Ҡаҙағстан был проектты 2015 йылдың аҙағына тамамлаясаҡ. Ә беҙ Рәсәй Федерацияһында яңы тотонабыҙ ғына. Ҡаҙағстан менән Башҡортостан араһында ышаныслы, заманса автомобиль бәйләнеше булһын өсөн тағы ла бер нисә йыл талап ителер, моғайын.
— Ҡаҙағстан беҙҙең өсөн һәр яҡлап бик перспективалы партнер, — тип һыҙыҡ өҫтөнә алды Рөстәм Хәмитов. — Әлбиттә, төбәк-ара мөнәсәбәттәрҙе үҫтерергә кәрәк. Беҙҙә Павлодар өлкәһе делегацияһы эшләне. Беҙ был бәйләнештәрҙе үҫтерәсәкбеҙ. Беҙҙең унда кальцийлы сода сығарыу предприятиеһы төҙөү буйынса берлектәге проект ҡарала. Башҡортостан Республикаһы кальцийлы сода етештереү буйынса Рәсәйҙә беренсе урынды биләй. Беҙ монополистар булып һаналабыҙ. Беҙҙең «Башҡортостан сода компанияһы» Рәсәй Федерацияһындағы бер-нисә производствоны берләштерә. Улар барыһы ла беҙҙең корпорацияға ҡарай. Беҙ артабан да машиналар эшләү йүнәлешен үҫтерергә теләйбеҙ. Бөгөнгө презентация беҙгә партнерҙар табырға һәм араларҙы нығытырға булышлыҡ итер, тип уйлайбыҙ, — тине һүҙен йомғаҡлап республика башлығы.


text:
Фото:
“Ҡыш бабайға хат” акцияһының 3000 еңеүсеһе шыршы байрамына саҡырыу аласаҡ
Фото:
8-10 ғинуарҙа Ҡала үҫеше йәмәғәт фонды Ҡала мәҙәниәт һарайында Яңы йыл тамашаларын үткәрә. Унда “Ҡыш бабайға хат” акцияһында ҡатнашҡан балаларҙың хаттары, һүрәттәр һәм ҡул эштәре күргәҙмәһе лә ойоштороласаҡ. Байрамға акцияла еңеүсе 3000-дән ашыу бала саҡырылған. Һәр береһенә бүләктәр ҙә әҙер.
Бына ете йыл инде Йәмәғәт фонды баш ҡалабыҙ Өфөлә “Ҡыш бабайға хат” мәрхәмәтлек проектын алып бара. Ойоштороусылар хаттар менән таныша, ә һуңынан балаларҙы һәйбәт эштәре, изгелектәре өсөн иң күркәм шыршы байрамына билеттар менән һөйөндөрә.
Быйыл Ҡыш бабайға Өфөлә һәм республиканың башҡа төбәктәрендә йәшәүсе балаларҙан 8000-дән ашыу хат килгән. Яңы йыл тылсымсыһы барыһына ла яуап бирергә тырышҡан. Ә бүләктәр түбәндәгесә: “Родина” кинотеатрына — 200, “Космик” ял үҙәгенә 3000 саҡырыу билеты, ә “Ҡашҡаҙан” паркы менән “Моторҙар төҙөүсе” һарайында үтәсәк “Шыршы-мөғжизә” тамашаһына алтмышар саҡырыу бирелгән.
Шыршы байрамында балаларҙы Ҡыш бабай, Ҡарһылыу һәм башҡа төрлө персонаждар ҡатнашлығында ҡыҙыҡлы тамаша көтә. “Кыш бабайға хат” конкурсы һөҙөмтәләре буйынса әүҙемлек күрһәткән мәктәптәр ҙә бүләктәр менән билдәләнәсәк.


text:
Сәсеүлеккә ингән өсөн тапап үлтерергә
Сәсеүлеккә ингән өсөн тапап үлтерергә.
Кушнаренко районындағы эшҡыуар ҡуртымға алған еренә көтөүҙән айырылып ингән малдарға ҡарата шундай ҡарар сығарған һәм уларҙы тракторы менән бәрҙергән. Ауыл халҡы уны осраҡлы түгел, ә аңлы рәүештә башҡарыуын дәлилләй. Был видеоны Кушнаренко районының Шыршы-Тартыш ауылы халҡы төшөргән. Урындағы ҡуртымсыға баҫыуында малдарҙың йөрөүе оҡшап етмәгән һәм ул оҙаҡ уйлап та тормай, тракторы менән һыйырҙарҙы баҫтыра башлаған. Хатта килеп еткән көтөүсене лә тапата яҙған. Тәгәрмәс аҫтына бер-нисә һыйыр һәм һарыҡ эләккән. Ике тананы тулыһынса иҙгән, ә ҡалғандары төрлө йәрәхәттәр алған. Һыйырҙар оҙаҡламай быҙауларға тейеш булған. Шуға юғалтыу икеләтә, тип зарлана хужабикә. Ит өсөн дә һуйып алырға ярамай, яңы ғына яһалған прививка ла ҡамасаулай, ҡан һауған, бәрелеүҙәрҙән күгәргән ит тә ашарға яраҡһыҙ. Малдарҙы тапатҡан тракторсы өйҙә булмай сыҡты. Ул килтергән зыянын ҡаплармы-юҡмы тигән һорау борсой ауыл халҡын. Сөнки был осраҡ тәүгеләрҙән түгел. Әммә урындағы идаралыҡ ерҙәрҙе ҡуртымға алған эшҡыуарҙы ыңғай яҡтан баһалай. Малдарҙың ғүмерен ҡыйған аяныслы хәлде полиция хеҙмәткәрҙәре тикшерә. Баҫыуға ингән малдарға үҙ белдеге менән яҙа биргән тракторсы үҙе язаһын күрерме, юҡмы әлегә билдәһеҙ.


text:
Бөрйән районында яңы хакимиәт башлығы
27 июндә Бөрйән районы Советы Рөстәм Шәриповты контракт буйынса район хакимиәте башлығы вазифаһына тәғәйенләү тураһында ҡарар ҡабул итте. Әлеге көнгә тиклем ул Бөрйән районы хакимиәте башлығының беренсе урынбаҫары булып эшләгән.
Рөстәм Динислам улы Шәрипов 1982 йылдың 29 июлендә Бөрйән районының Яңы Мөсәт ауылында тыуған. Башҡорт дәүләт университетының Сибай институтын һәм БР Президенты ҡарамағындағы Башҡортостан дәүләт хеҙмәте һәм идара итеү академияһын тамамлаған.
2014 йылдың 6 июнендә, Динир Әхмәтйәновтың хакимәт башлығы вазифаһынан китеп БР урман хужалығы министры итеп тәғәйенләнгәндән һуң, Бөрйән районы хакимиәте башлығы вазифаһын башҡарған.
Рөстәм Шәрипов Башҡортостан район һәм ҡала башлыҡтары араһында иң йәш етәксе булып тора.


text:
Ветеран исемен алыу өсөн социаль яҡлау органдарына 37677 кеше мөрәжәғәт иткән
«Оҙайлы эш стажына эйә хеҙмәт ветераны» исемен алыу өсөн республикалағы социаль яҡлау органдарына документтар менән 37677 кеше мөрәжәғәт иткән. Башҡортостандың Хеҙмәт һәм халыҡты социаль яҡлау министрлығы 20 ғинуарға ҡарата шундай мәғлүмәт бирә.
Хәтерегеҙгә төшөрәйек, 2012 йылдың 1 ғинуарынан «Оҙайлы эш стажына эйә хеҙмәт ветераны» исемен биреү өлөшөндә «Һуғыш, хеҙмәт һәм Ҡораллы көстәр ветерандары тураһында»ғы Башҡортостан Республикаһы Законының көсөнә инеүенә бәйле БР Хеҙмәт һәм халыҡты социаль яҡлау министрлығы был мәсьәлә буйынса килеп тыуған хәлдәргә мониторинг алып бара.
Иң күп мөрәжәғәттәр Өфөнөң Калинин, Октябрь, Совет райондарында, шулай уҡ Стәрлетамаҡ һәм Нефтекама ҡалаларында күҙәтелә, тип хәбәр итә БР Хеҙмәт һәм халыҡты социаль яҡлау министрлығының матбуғат хеҙмәте.


text:
Фото:
Төбәк башлығы Кушнаренко районында «Асыҡ күк йөҙө» байрамын ҡараны
Фото:
Кушнаренко районында урынлашҡан «Первушино» аэродромында «Асыҡ күк йөҙө» ғаилә уикенды байрамы үтте. Башҡортостандың бәләкәй авиация авиасалонын ҡарарға Башҡортостан Президенты Рөстәм Хәмитов та килде.
— Бөгөн беҙ авиация байрамын үткәреү йолаһына нигеҙ һалдыҡ, — тине Башҡортостан башлығы, уикендта ҡатнашыусыларҙы һәм ҡунаҡтарҙы сәләмләп. — Элегерәк бындай байрамдар ғәҙәти эш ине, хәҙер ошо традицияны тергеҙәбеҙ. Беҙҙең предприятиелар двигателдәр һәм агрегаттар ғына түгел, заманса авиация продукцияһы, самолеттар һәм осоу аппараттарын да сығарһын өсөн, республикала бәләкәй авиация кластерын булдырыу планлаштырыла.
Өфө авиаклубының генераль директоры Сергей Миңлеғолов әйтеүенсә, ошондай тәүге фестиваль «Первушино» аэродромында былтыр үткән. Ул үтә еңел авиация буйынса Рәсәй чемпионатына ҡарата ойошторолған. Авиация байрамын хәҙер йыл һайын уҙғарыу планлаштырыла.
«Асыҡ күк йөҙө» сиктәрендә халыҡ парашютистарҙың күрһәтмә сығыштарын ҡараны, улар 1200 метрҙан ашыу бейеклектән һикерҙе. Өфө авиаклубы пилоттары «Таралыу» фигураһын башҡарҙы. 15 бәләкәй авиация самолеты һауаға күтәрелде һәм техниканың мөмкинлектәрен күрһәтте.
Байрам бик һуң сағыу салют менән тамамланды.


text:
Баш ҡалала ШОС һәм БРИКС илдәренең Бәләкәй эшҡыуарлыҡ форумы уҙа
ӨФӨ, 2015 йыл, 19 май. /«Башинформ» мәғлүмәт агентлығы, Артур Басиров/.
21 октябрҙән 23-нә тиклем Өфөлә ШОС һәм БРИКС илдәре төбәктәренең тәүге Бәләкәй эшҡыуарлыҡ форумы уҙа. Башҡортостандың Эшҡыуарлыҡ һәм туризм буйынса дәүләт комитеты һәм төбәктең Сауҙа-сәнәғәт палатаһы халыҡ-ара осрашыуҙың концепцияһын әҙерләй.
Форум сиктәрендә ШОС һәм БРИКС илдәре франчайзерҙарының күргәҙмә-йәрминкәһе, Эшлекле бәйләнештәрҙең төбәк-ара биржаһы, түңәрәк өҫтәлдәр, фекер алышыуҙар, төбәктәрҙең инвестиция проекттарын күрһәтеү, республика предприятиеларына барыу ҡаралған. Форумдың концепцияһы һәм программа проекты 5 июнгә тиклем «ШОС һәм БРИКС офис төркөмдәре» сайтына урынлаштырыла.
ШОС һәм БРИКС илдәренең Бәләкәй эшҡыуарлыҡ форумын уҙғарырға Башҡортостан Башлығы Рөстәм Хәмитов тәҡдим итте. Рәсәй Президенты Владимир Путин был башланғысты хупланы.


text:
Башҡортостанда Рәсәй президентын һайлау өсөн бюллетендар баҫтырылып бөткән. Ил буйынса 109 миллионға яҡын баҫылһа, республикала тауыш биреү хоҡуғына 2 миллиондан ашыуыраҡ кеше эйә. Башҡортостанда бюллетендар 3 телдә- башҡортса, татарса һәр урыҫ телендә баҫылды. Был эш менән Өфөләге Китап нәшриәте шөғөлләнде. Тауыш биреү ҡағыҙҙары хәҙер төбәк һайлау участкаларына оҙатыла. Бынан артабан бюллетендар урындарға ебәрелә. Анан һуң һәр береһенә махсус һаҡлау маркаһы йәбештереләсәк.
Республикала һайлауға бюллетен баҫып һәм участкалар асып ҡына әҙерләнмәйҙәр- республика эшҡыуарҙары Һайлауҙа ҡатнаш һәм бүләк ал тигән саҡырыуын мартта ла уҙғара. Мәғлүм булыуынса, тәүге тапҡыр улар ошондай эште декабрҙә Дума һайлауында ҡулланғайны. Уның асылы шул- 2-се март һайлау участкаларына килеүселәргә рәхмәт тип аталған ҡағыҙ биреләсәк. Ошо талондар менән магазиндарҙа ташлама менән файҙалланып буласаҡ. Ташламалар хоҡуғы биргән ҡағыҙ менән һайлау көндө генә файҙаланып буласаҡ. Йәғни, һайлау участкаһында бирелгән талон менән башҡа көндәрҙә файҙаланып булмай, ул ғәмәлдән сыға.
Акцияны ойоштороусылар әйтеүенсә, был һайлауҙар хаҡындағы ҡануниәтте боҙоу, халыҡтың тауышын һатып алыу тигәнде аңлатмай. Ассоциация был өлкәләге белгестәр менән кәңәшләшкән. Йәғни һайлауға бар һәм бүләк ал акцияһы барлыҡ талаптарға тура килә.
Ә бына халыҡтың был акцияға ҡарашы нисек һуң. Күптәр 5 процент ташлама менән “халыҡты алдайҙар, ташламалар ҙурыраҡ булһын ине”, тип иҫәпләй. Декабрь һайлауҙары мәлендә шундай хәлдәр ҙә булды. Һайлау комиссияһы ағзаларының ҙур кинәнес менән тапшырған купондарын һайлаусылар ошонда уҡ торған сүп биҙрәһенә лә ташлап киткеләне. Саҡырыуға ышанып кино ҡарарға барыусылар икешәр сәғәт сират тороп та билет ала алмай таралышты.


text:
Фото:
Өфөлә Ғабдулла Туҡайға һәйкәл ҡуйыласаҡ
Фото:
Башҡортостандың баш ҡалаһында бөйөк татар шағиры Ғабдулла Туҡайға һәйкәл Өфө «Нур» татар дәүләт театры алдында ҡуйыласаҡ. Өфө ҡалаһы ҡала округы хакимиәте шундай ҡарар ҡабул итте.
Туҡайға Өфөлә һәйкәл ҡуйыу буйынса акцияны быйыл сентябрҙә «Ҡыҙыл Таң» гәзите ойошторғайны. Билдәле башҡорт шағиры, Салауат Юлаев премияһы лауреаты Ирек Кинйәбулатов Өфөлә Туҡайға һәйкәл ҡуйырға кәрәклеге хаҡында ҙур мәҡәлә яҙып сыҡты. «Ҡыҙыл таң» гәзитендә был темаға түңәрәк өҫтәл ойошторолдо. Ә 19 сентябрҙә «Ҡыҙыл таң»дың беренсе битендә Башҡортостандың билдәле йәмәғәт эшмәкәрҙәренең — шағирҙар, яҙыусылар, ғалим-филологтар, журналистарҙың республика Президентына Өфөлә бөйөк татар шағиры Ғабдулла Туҡайға һәйкәл ҡуйыу тәҡдиме менән асыҡ хаты баҫылып сыҡты.
— Ағымдағы йыл ТӨРКСОЙ ҡарары менән төрки дәүләттәрендә һәм Татарстан Президенты указы менән Татарстанда Туҡай йылы тип иғлан ителде, — тиелгәйне мөрәжәғәттә. – Һәм был осраҡлы түгел. Сөнки Туҡай бер татар халҡының ғына бөйөк шағиры булып ҡалмайынса, тиҫтәләгән миләттәргә, айырыуса төрки халыҡтарына, яҡтылыҡҡа-мәғрифәткә юл күрһәткән, бихисап әҙәбиәттәрҙең классиктарына остаз һаналған бөйөк зат.
Быйыл Ғабдулла Туҡайҙың тыуыуына 125 йыл тулыуы Татарстанда һәм Башҡортостанда, Рәсәй Федерацияһының бик күп төбәктәрендә, шулай уҡ яҡын һәм алыҫ сит илдәрҙә лә киң билдәләнде. Юбилей сараларын үткәреү сиктәрендә бөйөк шағирға Ҡаҙанда, Мәскәүҙә, Санкт-Петербургта, Уральскиҙа, Анкарала һәйкәл асылды.
— Үткән аҙнала «Ҡыҙыл таң» редакцияһына үткән түңәрәк өҫтәлдә Ғабдулла Туҡайға һәйкәл булырға тейешлеге хаҡында һүҙ ҡуҙғатылыуын да бик урынлы тип иҫәпләйбеҙ, — тиелә асыҡ хатта. – Беренсенән, республика Президенты Рөстәм Хәмитов ҡалала һәйкәлдәрҙең аҙ булыуы, ҡаланың скульптураларға ярлылығы хаҡында бер нисә тапҡыр әйтеп үткәйне. Айырыуса ҡәләм оҫталары ташта, металда етәрлек кимәлдә һынландырылмаған, тип иҫәпләйбеҙ. Икенсенән, Ғабдулла Туҡайҙың башҡорт әҙәбиәте үҫешенә көслө йоғонто яһауы, һәм шуға ла төрлө быуын шағирҙарының һәм яҙыусыларының уны үҙенең остазы итеп һанауы бер кемгә лә сер түгел. Туҡайҙың башҡорт шиғриәте менән ихлас ҡыҙыҡһыныуы, башҡорт йырҙары һәм моңдарынан илһам алыуы, ҡайһы берәүҙәрен хатта көйләп йөрөүе лә билдәле. Өсөнсөнән, киләһе йылдың яҙында Туҡайҙың Өфөгә килеүенә 100 йыл тула. Ике бөйөк шағирҙың, Ғабдулла Туҡай менән Мәжит Ғафуриның дуҫлығы ике ҡәрҙәш халыҡты берләштереүсе, яҡынайтыусы билдәле тарихи сәхифә булып ҡала. Улар бер быуат элек һалған дуҫлыҡ күперҙәре төрлө һынауҙарҙы үтеп, нығый бара. Әҙәбиәттәр дуҫлығы – халыҡтар дуҫлығын нығытыуға һәр быуын үҙ өлөшөн индерергә тейеш.
Ғабдулла Туҡайға һәйкәл ҡуйыу йүнәлешендәге «Ҡыҙыл таң» гәзите менән башланған акцияны мөрәжәғәт авторҙары бик ваҡытлы һәм мөһим тип атай. Был изге башланғысты йәмәғәтселек тә, тейешле ведомстволар ҙа әүҙем яҡлар, тип ышана.
Республика Президентына асыҡ хатҡа «Башҡортостандың халыҡ яҙыусыһы Нәжип Асанбаев, республиканың халыҡ шағиры Абдулхаҡ Игебаев, филология фәндәре докторҙары, профессорҙар Суфиян Поварисов һәм Әхәт Ниғмәтуллин, Салауат Юлаев исемендәге премия лауреаттары, шағирҙар Хәсән Назар һәм Ирек Кинйәбулатов, филология фәндәре кандидаты Муса Мөлөков, билдәле публицист Марсель Ҡотлоғәлләмов, яҙыусы, журналист һәм йәмәғәт эшмәкәре Таһир Ахунйәнов ҡул ҡуя.
Һәм бына «Ҡыҙыл таң»дың бөгөнгө һанында Өфө хакимиәте ошондай эстәлектәге яуап хаты биргән: «Башҡортостан Республикаһы Өфө ҡалаһы ҡала округы хакимиәте татар шағиры Ғабдулла Туҡайға һәйкәл ҡуйыу мәсьәләһе буйынса мөрәжәғәтте ҡараны. Һәйкәлде СССР-ҙың 50 йыллығы урамында, Өфө «Нур» татар дәүләт театры бинаһы алдында ҡуйырға мөмкин тип һанайбыҙ. Хатҡа Өфө хакимиәте башлығының беренсе урынбаҫары Владислав Никитин ҡул ҡуйған. Ошонда уҡ Туҡай һәйкәлен урынлаштырыу схемаһы ла бирелгән. Әйткәндәй, гәзиттең ошо уҡ һанында билдәле татар шағиры һәм йәмәғәт эшмәкәре, Татарстан Дәүләт советы депутаты, Илеш районында тыуып үҫкән яҡташыбыҙ, Татарстандың халыҡ шағиры, Ғабдулла Туҡай исемендәге дәүләт премияһы лауреаты Роберт Миңнуллиндың мәҡәләһе баҫтырылған. Унда ул Туҡай һәйкәле өсөн иң уңайлы урын тип тап ошо «Нур» театры алдындағы майҙанды тәҡдим иткән. Шулай итеп, Туҡай ижадын хөрмәт итеүселәрҙең Өфөлә Туҡайға һәйкәл ҡуйыу тураһындағы хыялы, ниһайәт, тормошҡа ашты.


text:
Өфөлә тәүгә буласаҡ әсәләр форумы үтте
16 февралдә Өфөлә, «Нефтсе» мәҙәниәт һарайында буласаҡ әсәләр форумы үтте, уны БР Ҡатын-ҡыҙҙар союзы һәм төбәктең Һаулыҡ һаҡлау министрлығы ойошторҙо.
Республиканың Ҡатын-ҡыҙҙар союзы рәйесе Рәшиҙә Солтанова «Башинформ» агентлығына бындай сараның тәүгә үткәрелеүе тураһында һөйләне. Ҡатын-ҡыҙҙарҙы бергә йыйып, уларҙың проблемаларын тикшереү форумдың төп маҡсаты булып торҙо, тип билдәләне ул.
«Нефтсе» мәҙәниәт һарайы фойеһында республика министрлыҡтары һәм ведомстволары белгестәре ҡатнашлығында консультациялар биреү майҙансығы ойошторолдо. Теләгән һәр кем тормошта осраған проблемалар буйынса бушлай консультация ала алды. Буласаҡ әсәләр өсөн махсус баҫма продукцияның презентацияһы үткәрелде. БР Ҡатын-ҡыҙҙар союзы форумға махсус брошюралар ҙа әҙерләгән, унда ғаиләгә, әсәлеккә һәм балалыҡҡа ҡағылышлы төп хоҡуҡи акттар урын алған.
Ҡатындар алдында Башҡортостан Республикаһы Һаулыҡ һаҡлау министрлығының төп акушер-гинекологы Александр Афанасьев сығыш яһаны.
— Беҙ ғаилә институты абруйын арттырырға тейешбеҙ, — тип иҫәпләй ул. – Баланың тормошта иң ҡәҙерлеһе булыуын барыһы ла аңлаһа, йәмғиәттәге күпселек проблемалар юҡҡа сығасаҡ.
Форум сиктәрендә «Нефтсе» мәҙәниәт һарайының ижади коллективтары концерт номерҙары менән сығыш яһаны.


text:
Баш ҡалала Рәсәй ғалимдары ҙур теләк менән саңғыға баҫтыФото: Дмитрий Слезин | Видео: Дмитрий Слезин
Баш ҡалала Рәсәй ғалимдары ҙур теләк менән саңғыға баҫты
Баш ҡалала Рәсәй ғалимдары ҙур теләк менән саңғыға баҫтыФото: Дмитрий Слезин
ӨФӨ, 2016 йыл, 15 март. /«Башинформ» мәғлүмәт агентлығы, Дмитрий Слезин/.
Өфөлә Академиада-2016 бара. Башҡортостандың баш ҡалаһына Рәсәй Фәндәр академияһы Өфө ғилми үҙәгенең 65 йыллығына арналған Академиадала ҡатнашыу өсөн Рәсәй Фәндәр академияһы ғилми үҙәктәре һәм институттары командаларының йөҙҙән ашыу вәкиле килде.
Йыл һайын бөтә ил ғалимдары араһында спорт ярыштарын уҙғарыу традицияһы СССР-ҙа уҡ барлыҡҡа килгән. Союз тарҡалғандан һуң бөтә Рәсәй Академиадалары уҙғарылмай. 2006 йылда ғына ғалимдар араһында ошо байрамды тергеҙергә хәл ителә.
Өфө Академиадаһы «Биатлон» спорт-һауыҡтырыу комплексында үтә һәм саңғы ярышын үҙ эсенә ала. Классик стилдә ирҙәр һәм ҡатын-ҡыҙҙар араһында 3,5 һәм 10 саҡрымға ярыш тамамланды. 16 мартта форумда ҡатнашыусылар эстафетала иң көслөләрҙе асыҡлаясаҡ.
Әлегә ҡайһы бер ҡатнашыусыларға дәғүәселәр менән генә түгел, үҙҙәре һәм Өфө трассаһы менән көрәшергә тура килә. Мәҫәлән, Өфөнән Гөлнара Абдрафиҡова 1971-1975 йылғы ҡатын-ҡыҙҙар араһында классик стилдә 5 саҡрымлыҡ арауыҡта саңғыла уҙышырға теләгән берҙән-бер ҡатнашыусы булды. Шулай уҡ Түбәнге Новгородтан Лев Малышевҡа (5 саҡрым, 1936-1940 йылғы) һәм Апатиты ҡалаһынан Галина Никифороваға (3 саҡрым, 1941-1945 йылғы) ҡушылыусылар булманы. Барыһы ла финишҡа уңышлы килеп етте.
Өфө командалары вәкилдәре Новосибирск, Иркутск, Сыктывкар һәм Мәскәү ҡалаларынан килгән ғалимдарҙы үҙҙәренең конкуренттары тип иҫәпләй. Һис шикһеҙ, был сәләмәтлек өсөн уйланылған — айыҡ аҡыл аныҡ фекер йөрөтөргә һәм яңынан-яңы асыштар яһарға ярҙам итә.


text:
Көрсөккә ҡаршы маркетинг буйынса йыйынтыҡ сығарылды
Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһы нәшриәте «Көрсөккә ҡаршы маркетинг: теория, методология һәм практика» Бөтә Рәсәй ғилми-ғәмәли коференцияһы материалдарының яңы йыйынтығын сығарҙы.
Йыйынтыҡта Рәсәйҙең төрлө ҡалаларынан: Ҡазан, Орел, Воронеж, Өфө, Стәрлетамаҡ һәм башҡа ҡалаларҙан 40-тан ашыу ҡатнашыусының материалдары бирелгән. Бындай кимәлдәге конференцияны Академияның маркетинг кафедраһы дүртенсе тапҡырына үткәрҙе.
Йыйынтыҡ нигеҙенә көрсөккә ҡаршы маркетингтың теоретик нигеҙҙәре, көрсөк шарттарында маркетинг процестары, коммуникациялар менән идара итеү үҙенсәлектәре, маркетинг менән идара итеүҙең ойоштороу аспекттары мәсьәләләре һалынған.
Китап ғилми хеҙмәткәрҙәрҙе, уҡытыусыларҙы, аспиранттарҙы, студенттарҙы һәм көрсөккә ҡаршы маркетинг проблемаларын тикшереү менән шөғөлләнеүселәрҙең барыһын да ҡыҙыҡһындырасаҡ.


text:
Башҡортостан хаҡында пластилин йәнһүрәт төшөрөлгән
ӨФӨ, 2015 йыл, 29 июль. /«Башинформ» мәғлүмәт агентлығы, Артур Басиров/.
Башҡортостан хаҡында йәнһүрәт төшөрөлгән. Ул «Мульти-Рәсәй» илдең төрлө төбәктәре, ҡалалары һәм халыҡтары тураһында фильмдар циклына ингән. Уны YouTube-ла проекттың рәсми каналында ҡарарға мөмкин.
Бер минутлыҡ роликта республиканың төп символдары: баҡыр, «Шүлгәнташ» ҡурсаулығы, Шүлгәнташ мәмерйәһе, нефть, Салауат Юлаев тураһында бәйән ителә.
«Мульти-Рәсәй» фильмдар циклы 2006 йылдан төшөрөлә. Һәр фильм бер минут бара. Роликтар «Пилот» студияһында пластилин технологияһы буйынса эшләнгән. Илдең рәсми булмаған видеоэнциклопедияһын тәшкил итәсәк 100-ҙән ашыу фильм төшөрөү ҡаралған.


text:
Өфөлә Милләт-ара мөнәсәбәттәр буйынса совет ултырышы үтте
Өфөлә РФ Президенты ҡарамағындағы Милләт-ара мөнәсәбәттәр буйынса совет ултырышы үтте. Уны дәүләт башлығы Владимир Путин алып барҙы.
Ултырыштың төп темаһы — Рәсәй субъекттарында дәүләт милли сәйәсәтен тормошҡа ашырыу. Кәңәшмәлә ҡатнашыусылар төбәктәрҙең закондар сығарыу базаһын, кадрҙар менән тәьмин итеү системаларын камиллаштырыу, этнологик мониторинг, мигранттарҙың социаль-мәҙәни яраҡлашыуы һәм интеграцияһы мәсьәләләрен тикшерҙе.
Ултырышта федераль дәүләт власы органдары, дөйөм Рәсәй милли-мәҙәни ойошмалары, фәнни һәм эксперт берләшмәләре етәкселәре ҡатнашты.
РФ Президенты ҡарамағындағы Милләт-ара мөнәсәбәттәр буйынса совет 2012 йылдың 7 июнендә ойошторола.
Совет Рәсәй Федерацияһы дәүләт милли сәйәсәтен тормошҡа ашырыу менән бәйле мәсьәләләрҙе ҡарағанда федераль дәүләт власы органдарының, Рәсәй Федерацияһы субъекттары дәүләт власы органдарының, урындағы үҙидара органдарының, йәмәғәт берекмәләренең, фәнни һәм башҡа ойошмаларҙың үҙ-ара килешеп эш итеүен тәьмин итеү маҡсатында ойошторолған РФ Президенты ҡарамағындағы кәңәшмә орган булып тора..


text:
Башҡортостан Сингапур менән мәғлүмәтләштереү өлкәһендәге бәйләнештәрҙе үҫтерергә ниәтләй
Башҡортостан Хөкүмәте Премьер-министры урынбаҫары — сәнәғәт һәм инновацион сәйәсәт министры Марат Мөлөков VI Рәсәй-Сингапур эшлекле форумында ҡатнашты.
Форумда Рәсәй, БДБ илдәре һәм Азия-Тымыҡ океан төбәгенең эшлекле даирәләре вәкилдәре араһындағы иҡтисади хеҙмәттәшлек мәсьәләләре тикшерелде.
Хөкүмәттең матбуғат хеҙмәтенән хәбәр итеүҙәренсә, Башҡортостан электрон хөкүмәт һәм төбәкте мәғлүмәтләштереү өлкәһендә Сингапур иҡтисади үҫеш агентлығы менән хеҙмәттәшлек итергә ниәтләй. Йәнә Башҡортостан технопарктарында көньяҡ-көнсығыш Азияның инновацион компанияларын урынлаштырыу өсөн Сингапур идара компанияһын йәлеп итеү мәсьәләһе ҡарала.
Яҡын арала Өфөгә аныҡ проекттарҙы тикшереү өсөн Сингапурҙан делегация килеүе көтөлә.


text:
Джордано Бруно
Джорда́но Бру́но (итал. Giordano Bruno; исеме: Филиппо, ҡушаматы — Бруно Ноланец; 1548 йылда, Неаполь янындағы Нола ҡалаһында тыуған — 1600 йылдың 17 февралендә Римдә вафат булған) — Италия философы һәм шағиры, пантеизм вәкиле. Католик дини хеҙмәткәре булараҡ, Джордано Бруно неоплатони́зм йүнәлешен үҫтерә, Коперник тәғлимәтенә яңы аңлатма бирә. Бруно үҙе йәшәгән заманды күпкә үҙып киткән күҙаллауҙар биргән, был фараздар һуңынан астрономик асыштар менән нигеҙләнгән: йыһандың сикһеҙ булыуы, йыһандағы йондоҙҙар алыҫтағы ҡояш кеүек, Ҡояш системаһында әлегәсә асылмаған планеталар булыуы, йыһанда беҙҙең Ҡояш кеүек есемдәрҙең сикһеҙ булыуы, сит планеталарҙа Ерҙәге кеүек «йәшәү» мөмкин булыуы.
Йөкмәткеһе
Бала сағы[үҙгәртергә | вики-тексты үҙгәртергә]
Филиппо Бруно 1548 йылда Неаполдән йыраҡ түгел Нола тигән төбәктә тыуа. 11 йәшендә уны әҙәбиәт, логика һәм диалектиканы өйрәнергә Неаполгә алып киләләр. 1563 йылда 15 йәшендә ул Изге Доминака монастырына уҡырға килә. Бына 1565 йылда монах дәрәжәһен һәм Джоржано ҡушаматын ала. Тиҙҙән йәндең кәүҙәлә булыуына, Дева Марияның яралғыланыуына шикләнгәне өсөн етәкселәр уның эшмәкәрлеген тикшерә башлай. Тикшереү һөҙөмтәләрен көтөп тормайса, ул Римға ҡаса, хәүефһеҙерәк тип Италияның төньяғына күсенә. Бында ул дәрес биреп эшләй башлай, бер урында ярты йылдан артыҡ булмай.
Европа буйлап гиҙеү[үҙгәртергә | вики-тексты үҙгәртергә]
Башта 35 йәшлек фәлсәфәсе Лондонда, һуңынан Оксфордта, ундағы профессорҙар менән бәхәсләшкәндән һуң киренән Лондонға күсә. Бер нисә хеҙмәтен яҙа, улар араһында иң мөһиме — «Ғаләмдең һәм донъяның сикһеҙ булыуы тураһында» (1584 йыл). Уны Англия хөкүмәте ҡурсалауға ҡарамаҫтан, ул ике йылдан Францияға ҡасырға мәжбүр була. Һуңынан Германияла уға лекциялар уҡыу тыйыла. Бруно үҙенә дошмандар таба торған иҫ киткес һәләткә эйә була. Ул аҡылы ҡабул итмәгән барлыҡ ғөрөф-ғәҙәттән баш тарта, бәхәсләшеүсегә туранан-тура уның ахмаҡ, йүләр булыуын әйтә. Үҙен донъя гражданины, Ҡояш һәм Ер улы, академияһыҙ академик тип иҫәпләй.
Хөкөмө һәм үлеме[үҙгәртергә | вики-тексты үҙгәртергә]
1591 йылда йәш аристократ Джованни Мочениго саҡырыуы буйынса Венецияға мнемоника (хәтерҙе үҫтереү сәнғәте) буйынса дәрес бирергә килә. Тиҙҙән Джованни Мочениго менән мөнәсәбәттәре боҙола. 1592 йылдың 25 майында Мочениго Венеция инквизицияһына ялыу ебәрә.[1][2] Бынан һуң фәйләсуф ҡулға алына. Урындағы инквизиторҙар уны, фекеренән баш тартырға күндерә алмай, Римдағы коллегаларына тапшыра.
7 йыл буйы төрмәлә ултырып сыҡҡас, 1600 йылдың 17 февралендә Джордано Бруно хөр фекерлелек өсөн католик сиркәү тарафынан еретик булараҡ инквизиция усағында яндырыла.
Өс йөҙ йыл үткәс, 1889 йылда Джодано Бруно яндырылған урында уға һәйкәл ҡуйыла.
Әммә дүрт йөҙ йыл үткәс тә Рим католик сиркәүенең башлығы уңы аҡлау мәсьәләһе менән килешмәй.[3][4]
Иҫкәрмәләр[үҙгәртергә | вики-тексты үҙгәртергә]
- ↑ Инквизиция Тарих хөкөмө алдында
- ↑ Джордано Бруно перед судом инквизиции (Краткое изложение следственного дела Джордано Бруно) // Вопросы истории религии и атеизма, 1958, с. 349—416.
- ↑ «Папа Иоанн-Павел минең менән урыҫса һөйләште. Ул миңә минең Джордано Бруноны аҡлау тәҡдимемде ҡабул итергә ярамай, сөнки, Галилейҙан айырмалы рәүештә, Бруно дөрөҫ булмаған, уның тереклек булған донъяларҙың күплеге тураһында тәғлимәте Изге Яҙмаға ҡаршы килмәй, тигән теологик раҫлауы өсөн хөкөм ителгән, тине. „Бына, йәнәһе лә, сит планета йән эйәләрен табығыҙ — шул ваҡытта Бруноның тәғлимәте дәллилләнәсәк һәм аҡлау тураһындағы һорауҙы күтәрергә мөмкин буласаҡ“». Андрей Ваганов Джаз тарихы — Алгебра курсы урынына. Академик Владимир Арнольд менән интервью // «Независимая газета», 2001-12-27
- ↑ «В. ГИНЗБУРГ: Джордано Бруноны ны аҡламанылар, сөнки…». Светлана Сорокина «Эхо Москвы» радиостанцияһының тура эфиры. Академик Виталий Гинзбург менән интервью // «Эхо Москвы», 15.01.2006
Әҙәбиәт[үҙгәртергә | вики-тексты үҙгәртергә]
- Антоновский Ю. М. Джордано Бруно. Его жизнь и философская деятельность. СПб., 1892.
- Барбур И. Религия и наука: история и современность. М.: ББИ, 2000.
- Горфункель А. Х. Джордано Бруно. М., 1973. −175 с. (Мыслители прошлого).
- Джордано Бруно. Избранное. Самара: Агни, 2000.
- Йейтс Ф. Джордано Бруно и герметическая традиция. М.: Новое литературное обозрение, 2000.
- Карсавин Л. П. Джордано Бруно. Берлин, 1923.
- Кузнецов Б. Г. Джордано Бруно и генезис классической науки.
- Койре А. От замкнутого мира к бесконечной вселенной: Пер. с англ. Серия: Сигма. 2001. In English: The New Astronomy and the New Metaphysics (глава из книги, посвященная космологии Джоржано Бруно)
- Лавджой А. Великая цепь бытия. М.: Дом интеллектуальной книги, 2001. Лекция IV. Принцип изобилия и новая космография (в значительной мере посвящена космологическим идеям Дж. Бруно)
- Менцин Ю. Л. «Земной шовинизм» и звёздные миры Джордано Бруно //Вопросы истории естествознания и техники. 1994, № 1.
- Философско-религиозные истоки науки. Отв. редактор П. П. Гайденко. М.: Мартис, 1997.
- Ордине Нуччо. Границы тени. Литература, философия и живопись у Джордано Бруно. Пер. с итальянского А. А. Россиуса. Спб., 2008.-407 с.
- Gatti H. Giordano Bruno and Renaissance Science, 2002 (содержит критику взгляда на Дж. Бруно как на герметиста).
Һылтанмалар[үҙгәртергә | вики-тексты үҙгәртергә]
- Джордано Бруно. О бесконечности, Вселенной и мирах
- Джордано Бруно Ренессанс Фәлсәфә китапханаһында. Биографияһы, хеҙмәттәре, библиография, тикшереүҙәр.
- Джордано Бруно в библиотеке о. Якова Кротова
- Протоколы судебного допроса Джордано Бруно
- Франсес Йейтс. Джордано Бруно и герметическая традиция. — М.: Новое литературное обозрение, 2000
- Менцин Ю. Л. Загадки процесса Джордано Бруно
- Менцин Ю. Л. «Земной шовинизм» и звездные миры Джордано Бруно.
- Лернер Л., Госселин Э. Галилей и призрак Джордано Бруно
- Легойда В. За что сожгли Джордано Бруно
- Левитан Е. За что сожгли Джордано Бруно
- Оренина И. Тайна гибели Джордано Бруно
- Искры и пепел от костра Джордано Бруно
- Философские труды Джордано Бруно: О героическом энтузиазме. О причине, начале и едином. О бесконечности, вселенной и мирах
- Кураев А. Коперник, Бруно, Галилей: Аудиолекция
- D. W. Singer D. W. Giordano Bruno: His life and thought
- Kessler J. Giordano Bruno: The Forgotten Philosopher
- Giordano Bruno.info
- Giordano Bruno // Catholic Encyclopedia
- Hollister W. Giordano Bruno and the Infinite Universe
- Pogge R. W. The Folly of Giordano Bruno
- Giordano Bruno на IMDB
- 1548 йылда тыуғандар
- Алфавит буйынса шәхестәр
- Италияла тыуғандар
- 17 февраль көнө вафаттар
- 1600 йылда вафаттар
- Римда вафат булғандар
- Алфавит буйынса ғалимдар
- Герметизм
- Италия астрономдары
- XVI быуат астрономдары
- Алфавит буйынса яҙыусылар
- Алфавит буйынса шағирҙар
- Итальян яҙыусылары
- Латин яҙыусылары
- Италия яҙыусылары
- XVI быуат яҙыусылары
- Итальян шағирҙары
- Латин шағирҙары
- Италия шағирҙары
- XVI быуат шағирҙары
- XVI быуат драматургтары
- Италия философтары
- XVI быуат философтары
- Натурфилософтар


text:
2011 йылда республикала Ирәмәл тауына 20 меңгә яҡын кеше күтәрелгән
2011 йылда 20 меңгә яҡын кеше «Ирәмәл» тәбиғәт паркында булған. Бындай мәғлүмәттәрҙе «Башинформ» агентлығына тәбиғәт паркы директорының фән буйынса урынбаҫары Илсаф Ғәбдиев хәбәр итте.
2010 йылда иһә, урындағы халыҡ мәғлүмәттәре буйынса, туристар һаны 30 мең кешегә еткән. Бының дөрөҫ булыу-булмауын әле әйтеүе ауыр. Сөнки туристарҙы рәсми рәүештә теркәү үткән йылдан башлап, Ирәмәлгә тәбиғәт паркы статусы бирелгәндән алып, ойошторола башланы.
— Ирәмәлгә килеүселәрҙе рәсми рәүештә иҫәпкә алыу 2011 йылда тәүгә үткәрелде. Иң күп туристар Силәбе өлкәһенең Төлөк ауылы яғынан тауға күтәрелгән. Улар паркка килеүселәрҙең өстән ике өлөшөн тәшкил итә. Үткән йылдың июль-август айҙарында тауға менергә теләүсе туристар һаны ял көндәрендә 300 кешегә, ә ҡайһы саҡта хатта 400-гә барып етте, — тине Илсаф Ғәбдиев.
Яңы йыл байрамдарына килгәндә, 10 көн эсендә Ирәмәлгә дөйөм алғанда 150 турист күтәрелгән.


text:
Фото:
Волга буйы-Урал хәрби округына штаб начальнигы тәғәйенләнгән
Фото:
Волга буйы-Урал хәрби округы ғәскәрҙәре командующийы, генерал-лейтенант Аркадий Бахин хәрби округ штабы һәм идаралығы генералдары менән офицерҙарына штабтың яңы начальнигы – Волга буйы-Урал хәрби округы командующийының беренсе урынбаҫары, генерал-майор Сергей Суровикин менән таныштырҙы.
Генерал-майор Суровикин Сергей Владимирович 1966 йылда Новосибирск ҡалаһында тыуған.
Омск юғары дөйөм ғәскәри команда училищеһын — алтын миҙалға, М.В.Фрунзе исемендәге Хәрби академияны һәм Рәсәй Федерацияһы Ҡораллы көстәре генераль штабының хәрби академияһын яҡшы һөҙөмтәләр менән тамамлаған.
Мотоуҡсылар взводы командирынан башлап Мәскәү хәрби округы дөйөм ғәскәрҙәре командующийына тиклем бар хәрби вазифаларҙы үткән. Хеҙмәт итеү ваҡытында әллә күпме гарнизон һәм округ алмаштырған – Волга буйы, Урал, Төньяҡ Кавказ, Тажиҡстан Республикаһы.
2009 йылдан алып – Рәсәй Федерацияһы Ҡораллы Көстәре Генераль штабының Баш оператив идаралығы начальнигы.
РФ Президентының 2010 йылдың 11 ғинуарындағы 45-се һанлы Указына ярашлы, генерал-майор Сергей Суровикин штаб начальнигы – Волга буйы-Урал хәрби округы ғәскәрҙәре командующийының беренсе урынбаҫары итеп тәғәйенләнгән.
Сергей Суровикин өс Батырлыҡ ордены, “Ватан алдында күрһәткән хеҙмәт өсөн”, II дәрәжәләге “Ватан алдында күрһәткән хеҙмәт өсөн” ордены миҙалы менән (ҡылыстар һүрәте төшөрөлгән), I дәрәжәләге “Ватан алдында күрһәткән хеҙмәт өсөн” ордены миҙалы менән (ҡылыстар һүрәте төшөрөлгән), бихисап миҙалдар менән бүләкләнгән, тип хәбәр иттеләр Волга буйы-Урал хәрби округының мәғлүмәт менән тәьмин итеү төркөмөнән.


text:
Башҡортостандан Әлмира Төхвәтуллина VIII «Беҙ – сәләмәт тормош яҡлы!» конкурсында иң яҡшыһы тип танылды
Балаларҙың һәм йәштәрҙең ялын ойоштороу һәм уларҙы сәләмәтләндереү өлкәһендәге VIII «Беҙ – сәләмәт тормош яҡлы!» бөтә Рәсәй йәш белгестәр конкурсында Өфөнөң «Зарница» балалар сәләмәтләндереү лагеры педагогы Әлмира Төхвәтуллина еңеүсе тип танылды. Анапала үткән бәйгелә ул «Рәсәйҙең ҡала ситендәге балалар лагерының иң яҡшы директор урынбаҫары» номинацияһында беренсе булды. Был хаҡта БР Мәғариф министрлығынан хәбәр иттеләр. Бәйгелә Барнаул, Томск, Омск, Липецк, Магнитогорск, Ульяновск ҡалаларынан, Башҡортостан һәм Татарстандан вәкилдәр ҡатнашты.
Конкурста ҡатнашыусылар лагерҙың видеопрезентацияһын һәм программаһын тәҡдим итте, оҫталыҡ дәрестәре үткәрҙе һәм башҡа һынауҙар аша үтте. Бынан тыш, барлыҡ ҡатнашыусылар ижади номерҙар менән сығыш яһаны.
Һәләтле йәштәрҙе асыҡлау һәм уларға ярҙам итеү, профессионализмды үҫтереү, ижади һәләттәрҙе асыу өсөн шарттар булдырыу, социаль башланғыстарҙы үҫтереү конкурстың төп маҡсаттары булып тора.


text:
Планетарий
Планетарий — махсус көмбәәҙҙә йондоҙло күкте сағылдырып, йыһан донъяһына мөғжизәле сәйәхәт ҡылырға ярҙам итеүсе аппарат-йорт. Улар көмбәҙең ҙурлығы буйынса, апаратураның камиллығы буйынса айырыла. Иң ҙурҙары 100 метрҙан ашыу диаметрлы көмбәҙҙә йыһандың теләһә ниндәй нөктәһен хәрәкәттә кәүҙәләндерергә мөмкинлек бирә. Ундай планетарийҙар донъяла икәү. Башҡалабыҙ Өфөлә 8 метрлы көмбәҙ.
Тарих[үҙгәртергә | вики-тексты үҙгәртергә]
Беренсе планетарий 1925 йылМюнхендә төҙөлгән. Көнбайыш ярымшарҙа 1930 йылда (Adler Planetarium and Astronomy Museum, Чикагола, АҠШ). СССРҙа беренсе планетарий Мәскәүҙә 1929 йылдың 5 ноябре асылған. Бөгөнгө көндә ул емерек хәлдә.


text:
Халыҡҡа банк кредиттары күләме бер йылда ике тапҡырға кәмене
Быйыл йыл башына Рәсәй банкылары тарафынан Башҡортостан халҡына бирелгән кредит ҡалдыҡтары 82 миллиард һум тәшкил итте. Был күрһәткестәрҙе БР Милли банкы матбуғат хеҙмәте килтерә.
2009 йыл башынан алып ҡалдыҡтар суммаһы 13,5 процентҡа кәмене. Ваҡыты уҙған бурыс өлөшө биш миллиард һум (6,1 процент) тәшкил итә.
2009 йылда Башҡортостан халҡына банкылар 31,2 миллиард һумлыҡ кредиттар бирҙе. Был 2008 йылдағынан ике тапҡырҙан ашыуға кәмерәк. Финанс көрсөгө ипотека кредиты биреүҙә тағы ла нығыраҡ сағылды. Был сегментта 5,5 тапҡырға кәмеү билдәләнде. Былтыр төбәк халҡы 2,4 миллиард һумға 2655 ипотека торлаҡ кредиты алды.
Йыл башына физик шәхестәргә залогка торлаҡ һатып алыуға бирелгән кредиттар буйынса бурыс 18,8 миллиард һум тәшкил итте. Был бер йыл элеккегә ҡарағанда 12,2 процентҡа кәмерәк. Ипотека буйынса ваҡыты уҙған бурыс өлөшө артты: 0,6 урынына 2,1 процентҡа.
2010 йылдың 1 ғинуарына һумдарҙа ипотека торлаҡ кредиттары буйынса уртаса процент ставкаһы 14,2 процент тәшкил итә. Уртаса кредит биреү срогы – 15,5 йыл.


text:
Өфөлә “Балалар модаһы подиумы” төбәк фестивале асылдыФото: Андрей Старостин
Өфөлә “Балалар модаһы подиумы” төбәк фестивале асылды
Өфөлә “Балалар модаһы подиумы” төбәк фестивале асылдыФото: Андрей Старостин
“Өфө уттары” күңел асыу комплексында 18 ноябрҙә “Балалар модаһы подиумы” төбәк фестивале сиктәрендә йәш рәссам-модельерҙарҙың коллекцияларын күрһәтеү ойошторолдо.
Быйыл традицион фестивалгә Өфөнән, Стәрлетамаҡтан, Мәләүездән, Дүртөйлөнән, Күмертауҙан, Сибайҙан йәш мода күрһәтеүселәр йыйылды. Конкурс күрһәтеүенсә, ҡалаларҙа ғына түгел, ауылдарҙа ла йәштәр матур итеп кейенергә, үҙҙәренә эксклюзив кейемдәр тегергә ярата. Мәҫәлән, ҡатнашыусылар исемлегендә Ҡалтасы районының Красный Холм ауылынан йәш кутюрьелар бар.
Быйыл тәүге тапҡыр фестиваль республиканан ситкә сыҡты. Күрһәтеүҙе Ульяновскиҙан ҡунаҡтар асты. Улар “Ҙур тәнәфес” номинацияһында шаян коллекция күрһәтте. Йәш модельерҙар үҙ ижади һәләттәрен бөтәһе өс номинацияла – “Ҙур тәнәфес”, «Каламбур», «Палитра» – күрһәтә алды.
Фестиваль сиктәрендә шулай уҡ йәш моделдәрҙең «Фотомодель-2009», «Премьера-2009» мисы», «Йыл джентльмены» конкурстары үтәсәк.
— Беҙ, быйылғы фестиваль мода донъяһында яңы йондоҙсоҡтар ҡабындырыр, тип ышанабыҙ, — тине «Премьера» моделдәр мәктәбе директоры Ирина Ковалева. – Ә приз сифатында еңеүсегә рекламала төшөүгә контракт тапшырыласаҡ.
Фестиваль ике көн дауам итәсәк һәм бөгөн, 19 ноябрҙә, призерҙарҙың исемдәре иғлан ителәсәк.


text:
Әнүәр Мәхмүтов «Салауат Юлаев» хоккей клубының президенты итеп һайланды
Башҡортостан Республикаһы Президенты Хакимиәте етәксеһе Әнүәр Мәхмүтов Өфөнөң «Салауат Юлаев» хоккей клубы президенты итеп һайланды. Был вазифала ул Николай Кураповты алмаштырҙы.
Хоккей клубы идараһы йыйылышында Әнүәр Мәхмүтовтың кандидатураһы ҡабул ителде, был аңлайышлы аҙым, абруйлы чиновниктың хоккей клубы президенты вазифаһына тәғәйенләнеүе республика клубының юғары статусын билдәләй. Был үҙенә күрә традиция ла – элекке БР Президенты Хакимиәте башлығы Николай Курапов та Өфө клубының президенты итеп тәғәйенләнгәйне.


text:
Башҡортостан Дәүләт торлаҡ инспекцияһында күсмә инструменталь лаборатория буласаҡ
БР Дәүләт торлаҡ инспекцияһында «Газель» автомобиле нигеҙендә күсмә инструменталь лаборатория буласаҡ.
Республика Хөкүмәте был маҡсатҡа ҡаҙна средстволарын бүлде. Күсмә лаборатория инспекцияға торлаҡ өлкәһендә дәүләт контролен һөҙөмтәлерәк итергә мөмкинлек бирәсәк, тимәк, граждандар мөрәжәғәттәре менән объектив һәм етеҙ эшләйәсәк, уларҙың мәнфәғәтен күҙәтәсәк.
Бөгөнгө көндә Дәүләт торлаҡ инспекцияһы автомобиль һәм контроль яһау приборҙарын һатып алған да инде.


text:
Ижади проекттар өсөн гранттар биреләсәк.
Башҡортостан президенты Мәҙәниәт һәм сәнғәт эшмәкәрҙәренә дәүләт ярҙамы буйынса өҫтәлмә саралар тураһындағы фарманын имзаланы. Указда әйтелеүенсә, Республиканың ижади ҡеүәтен һаҡлау һәм үҫтереү маҡсатында гранттар 2009-сы йылдың 1-се ғинуарынан бирелә башларға тейеш.
Премияға бары сәнғәт һәм мәҙәниәт даирәһендә эшләүселәр дәғүә итә ала. Махсус комиссия йыл һайын 100 мең һумлыҡ грантҡа лайыҡ булған 25 кешене һәм 300 мең һумлыҡ 5 ижади коллективты билдәләйәсәк.
Гранттар республика, Рәсәй һәм халыҡ-ара кимәлдәге конкурстарҙа ҡатнашыу, уйын ҡоралдары һатып алыу, республиканың рухи-мәҙәни үҫешенә йүнәлтелгән башҡа эштәр өсөн тотоноласаҡ.
Грантҡа ил һәм халыҡ-ара кимәлдәге бәйгеләрҙә һәм сәфәрҙәрҙә ҡатнашҡан ижадсылар лайыҡ буласаҡ. Ә бына Башҡорт Дәүләт академия драма театры был фармандың буласағын белмәй тороп ошондай сәфәр ниәтләгән. Театр артистары үҙ тарихында тәүге тапҡыр Ҡытайға барасаҡ. Улар Шанхайҙа "Ҡоҙаса" комедияһын күрһәтәсәк. Спектакль ҡытай теленә тәржемә ителгән дә инде. Яңыраҡ Өфөлә Пекин артистары ла булып киткәйне. Үҙ - ара ижади бәйләнештәр тураһында ошо сәфәр барышында һөйләшеп килешелгән.


text:
Парламент пленар ултырышында 2011 йылға республика бюджеты проектын ҡараясаҡ
Өфөлә, БР Дәүләт Йыйылышы Йортонда, Башҡортостан Республикаһының дүртенсе саҡырылыш Дәүләт Йыйылышы – Ҡоролтайының 31-се ултырышы башланды. Унда БР Дәүләт Йыйылышы – Ҡоролтай Рәйесе Константин Толкачев, Федерация Советы ағзалары һәм Дәүләт Думаһы депутаттары, БР Хөкүмәте ағзалары, федераль ведомстволарҙың территориаль органдары, республика башҡарма власть органдары етәкселәре, Президент Хакимиәте, Дәүләт Йыйылышы Секретариаты һәм республика Хөкүмәте Аппаратының яуаплы хеҙмәткәрҙәре, Башҡортостан Республикаһының суд, хоҡуҡ һаҡлау органдары етәкселәре, киң мәғлүмәт саралары вәкилдәре ҡатнаша.
Депутаттар ҡабул иткән көн тәртибендә – 48 мәсьәлә, улар иҫәбендә 29 республика закон проектын ҡарау, ете мировой судья һайлау, шулай уҡ ҡайһы бер парламент ҡарарҙарын ҡабул итеү. 2010 йылғы республика бюджетына үҙгәрештәр индереү тураһында сираттағы законды ҡабул итеү көтөлә; Башҡортостан Республикаһының 2011 йылға һәм 2013 йылға тиклем осорға социаль-иҡтисади үҫешен күҙаллау проекты, «Башҡортостан Республикаһының 2011 йылға бюджеты тураһында» һәм «Башкортостан Республикаһының 2011 йылға Республика мотлаҡ медицина страховкалау фонды бюджеты тураһында» БР Закондары проекттары беренсе уҡыуҙа ҡараласаҡ.
Депутаттар законһыҙ рәүештә ҡомарлы уйындар ойоштороу һәм үткәреү менән бәйле эшмәкәрлеккә сик ҡуйыу буйынса саралар күреүсе закондар сығарыу инициативаһы менән Дәүләт Думаһына мөрәжәғәт итеү тураһында мәсьәләне хәл итәсәк.


text:
Фото:
РФ Президенты һайлауҙарында Башҡортостанда Владимир Путин 75 проценттан ашыу тауыш йыйған [видео]
Фото:
БР Үҙәк һайлау комиссияһы мәғлүмәттәренә ярашлы, участка һайлау комиссияларының бөтә протоколдарын эшкәрткәндән һуң РФ Президенты һайлауҙарында Башҡортостанда Владимир Путиндың еңеп сығыуы асыҡланған, ул республика һайлаусыларының 75,28% тауышын йыйған. Был турала 5 мартта Өфөлә үткән матбуғат конференцияһында БР Үҙәк һайлау комиссияһы рәйесе Хәйҙәр Вәлиев белдерҙе.
Геннадий Зюганов – 14,18%, Владимир Жириновский һәм Михаил Прохоров – 3,64-шәр, Сергей Миронов 2,49% тауыш йыйған.
Башҡортостан халҡының 76,38 проценты һайлауҙа ҡатнашҡан.
БР Үҙәк һайлау комиссияһы рәйесе райондарҙың һайлауҙа әүҙем ҡатнашыуын билдәләне. Улар иҫәбендә Балтас, Тәтешле, Хәйбулла, Бөрйән, Ҡариҙел һәм Илеш райондары бар, был төбәктәрҙә тауыш биреүселәр иҫәбе 95 проценттан артҡан. Ҡалалар араһында Сибай әүҙемлек күрһәткән, унда 79,5% һайлаусы һайлауҙарға килгән, ә Салауатта 78,05% халыҡ тауыш биргән.
Башҡортостандың баш ҡалаһында 68,34% һайлаусы һайлауға килгән. Өфөнөң ете районы араһында был һайлауҙарҙа Калинин районы халҡы әүҙемлек күрһәткән, бында һайлауға килеүселәр иҫәбе 71,91 процентҡа еткән, ә иң һүлпән ҡатнашыусылар — Дим районы халҡы (63,09%).


text:
Ирек Ниғмәтуллин: Мөрәжәғәтнамә – үҙидара органдары эшмәкәрлегенә йүнәлеш биреүсе
Башҡортостан Республикаһы Президенты Мортаза Рәхимовтың республиканың ижтимағи-сәйәси һәм социаль-иҡтисади үҫеш стратегияһын билдәләүсе БР Дәүләт Йыйылышы-Ҡоролтайға Мөрәжәғәтнамәһе урындағы үҙидара органдары эшмәкәрлеге йүнәлештәрен дә билдәләй. Өфө ҡала Советы рәйесе Ирек Ниғмәтуллин бөгөн үҙенең ошондай фекерен белдерҙе.
— Мөрәжәғәтнамәлә туранан-тура, муниципаль властар өсөн сәйәси үҙгәртеп ҡороуҙарҙы артабан хоҡуҡи тәьмин итеү, иҡтисадты йәнләндереү һәм халыҡты тулы яҡлау өҫтөнлөклө йүнәлеш булып хеҙмәт итергә тейеш, тип әйтелә, — тип билдәләне ул. — Башҡорт халҡының «хәрәкәттә — бәрәкәт» тигән әйтемен киң мәғәнәлә ҡулланып, Президент беҙҙең тактик бурыстарҙы ла – туҡтауһыҙ алға барыу – билдәләне.


text:
Рөстәм Мәрҙәнов – Маяҡта
Бөгөн Өфөлә Маяк радиоһы студияһында ҡунаҡта Республика Хөкүмәте рәйесе Рөстәм Мәрҙәнов булды. Тура эфирҙа ул Башҡортостандың социаль-иҡтисади үҫешенә ҡағылған һорауҙарға яуап бирҙе. Шулай уҡ республиканың артабан инвесторҙар менән эшләү маҡсаттары, „Башнефть, компанияһы, ОСАГО полистары өлкәһендә барлыҡҡа килгән хәлгә лә туҡталды. Рөстәм Мәрҙәновтың хөкүмәт рәйесе вазифаһында бындай күләмле әңгәмәһе радио эфирында беренсе тапҡыр үтте. Маяк студияһында яҙҙырып алынған программаны бөгөн Рәсәй 24 телеканалының киске эфирында ҡарағыҙ.


text:
«Яңы Тәтешле» тарихи-мәҙәни үҙәге балалар өсөн Һыу көнөн ойошторасаҡ
27 июндә «Яңы Тәтешле» удмурт тарихи-мәҙәни үҙәге балалар өсөн ҙур байрам ойошторасаҡ – Һыу көнө, тип хәбәр итте «Башинформ» агентлығына тарихи-мәҙәни үҙәк методисы Ксения Ғилфанова.
— Байрамда көн матур торор, тип ышанам, — тип әйтә Ксения Ғилфанова. – Беҙ балалар менән яҡындағы һыу ятҡылығына барып, һыу төшәсәкбеҙ һәм төрлө уйын, конкурс, ижади ярыштар үткәрәсәкбеҙ.
Балалар был матур байрамдың айышына тулыһынса төшөнһөн өсөн, «Яңы Тәтешле» тарихи-мәҙәни үҙәге хеҙмәткәрҙәре сараны махсус рәүештә Нептун көнө тип атағандар.


text:
Салауат ҡалаһы хакимиәте етәкселегендә үҙгәрештәр
Йома, 18 мартта, Салауат ҡалаһы ҡала округы Советы ултырышы үтте, унда Салауат ҡалаһы хакимиәте башлығы вәкәләттәрен ваҡытынан алда туҡтатыу һәм Салауат ҡалаһы хакимиәте башлығы бурысын үтәүҙе йөкмәтеү мәсьәләләре ҡаралды.
Совет ҡарары менән ҡала хакимиәте башлығы вазифаһын биләүсе Радик Бохармәтов үҙ теләге менән отставкаға китеүгә бәйле вазифаһынан бушатылды.
Салауат ҡалаһы хакимиәте башлығы вазифаһын ваҡытлыса башҡарыуҙы Совет депутаттары конкурс һөҙөмтәләре буйынса күрһәтелгән вазифаға ҡала округы Советы тәғәйенләгән кеше вазифаһына ингәнгә тиклемге осорға Фәрит Фәррәх улы Ғилмановҡа йөкмәтте.


text:
Прокуратура хеҙмәткәрҙәре көнө менән!
12 ғинуарҙа прокуратура хеҙмәткәрҙәре үҙҙәренең һөнәри байрамын билдәләй. Ошо айҡанлы республика прокуратура органдары хеҙмәткәрҙәрен һәм ветерандарын Башҡортостан Президенты Мортаза Рәхимов ҡотланы. Ҡотлауҙа шулай тиелә:
"Башҡортостан Республикаһы прокуратура органдарының хөрмәтле хеҙмәткәрҙәре һәм ветерандары!
Һеҙҙе һөнәри байрамығыҙ — Рәсәй Федерацияһының Прокуратура хеҙмәткәрҙәре көнө менән ихлас ҡотлайым!
300 йылға яҡын прокуратура Ватан мәнфәғәттәре һағында ныҡлы тора, законлылыҡты һәм хоҡуҡ тәртибен һаҡлай. Хоҡуҡ һаҡлау системаһының үҙәк өлөштәренең береһе булараҡ хеҙмәтегеҙ бөгөн хоҡуҡи дәүләт институттарын, демократик йәмғиәт нигеҙҙәрен, граждандарҙың закон менән гарантияланған хоҡуҡтарын һәм азатлыҡтарын ышаныслы һаҡлай. Прокуратура хеҙмәткәрҙәре енәйәтселеккә, коррупцияға, терроризмға һәм экстремизмға ҡаршы көрәшкә ҙур өлөш индерә.
Башҡортостанда прокуратура органдарының һөҙөмтәле эшмәкәрлеге өсөн тейешле бөтә шарттар булдырылды. Үҫешкән ҡануниәт системаһы ойошторолдо, дәүләт власы һәм урындағы үҙидара органдары, йәмәғәт берекмәләре менән тығыҙ бәйләнешкә өлгәшелде. Ҡала һәм райондарҙа хоҡуҡ һаҡлау органдарының яҡшы эше өсөн тейешле шарттар булдырыуҙа даими һәм ҙур ярҙам күрһәтелә.
Иҡтисадта көрсөккә ҡаршы саралар планын тормошҡа ашырғанда һеҙҙең туранан-тура ҡатнашлығығыҙ менән социаль көсөргәнешлектең үҫеүенә юл ҡуйылманы, эш хаҡы буйынса бурыстары булған предприятиелар һаны кәметелде.
Республиканың прокуратура системаһында үҙ эшенә тоғро, юғары профессионаллеккә эйә, намыҫлы, ҡыйыу һәм принципиаль хеҙмәткәрҙәр эшләй. Һеҙ законды һаҡлаусылар исемен лайыҡлы йөрөтәһегеҙ, йәмғиәттә абруй һәм ихтирам яулайһығыҙ.
Һеҙгә ныҡлы һаулыҡ, именлек һәм бәхет, Башҡортостан һәм бөтә Рәсәй хаҡына яуаплы хеҙмәтегеҙҙә уңыштар теләйем!
Башҡортостан Республикаһы Президенты М. Рәхимов”.


text:
Рәсәй Үҙәк банкы футбол буйынса донъя чемпионатына 700 мең самаһы иҫтәлекле тәңкә сығарырға ниәтләй
ӨФӨ, 2016 йыл, 11 март. /«Башинформ» мәғлүмәт агентлығы, Ольга Мортазина/.
«Футбол-2018» программаһы сиктәрендә ҡиммәтле металдарҙан 691 меңгә тиклем тәңкә сығарыласаҡ, тип хәбәр итә Рәсәй Үҙәк банкының матбуғат хеҙмәте. Сығарылыш 2018 йылғы FIFA футбол буйынса донъя чемпионатына һәм 2017 йылғы FIFA Конфедерация кубогына арнала. Өс һумлыҡ көмөш һәм 50 һумлыҡ алтын тәңкәләр сығарыу планлаштырылған. Шулай уҡ көмөш (925-се келәймәле) һәм алтын (999-сы келәймәле) иҫтәлекле тәңкәләр сығарыла. Алтын аҡсаларҙың дөйөм массаһы — 910 килограмм, көмөш тәңкәләрҙең иһә 17,851 тонна.
Шулай уҡ 2018 йылда үтәсәк донъя чемпионатына баҡыр менән никель иретмәһенән 25 һумлыҡ өс төр иҫтәлекле тәңкә сығарыу күҙаллана. Тиражы — 60 мең данаға тиклем.


text:
Ял көндәрендә ҡар яуыуы көтлә
Ял көндәренә йылы һәм ҡарлы һауа торошо көтөлә. Башгидромет үҙәгенән хәбәр итеүҙәренсә, иртәгә көндөҙ һәм төнөн минус ете градус ҡына буласаҡ. Төнөн юлдарҙы ҡар ҡаплаясаҡ. Шәмбелә ҡар яуыуы дауам итә һәм термометр бағанаһы минус ике градусты күрһәтәсәк. Шул уҡ һауа торошо йәкшәмбегә лә һаҡланасаҡ. Шулай итеп, Яңы йылға тиклем бик арыу ғына көрт йыйыласаҡ.
Синоптиктар күҙәтеүе буйынса, ваҡыты-ваҡыты менән көньяҡ-көнбайыштан секундына алты һәм ете метр тиҙлектәге ел иҫеүе лә көтөлә.


text:
Туймазыла өлкән яңғыҙ ҡатындарға «Балалар ҡулдарының йылыһын» бүләк иттеләр
8 март Халыҡ-ара ҡатын-ҡыҙҙар көнө алдынан Туймазы районы хакимиәтенең йәштәр сәйәсәте, спорт һәм туризм буйынса бүлеге сәләмәтлек мөмкинлектәре сикләнгән оло йәштәге яңғыҙ ҡатындар өсөн «Балалар ҡулдарының йылыһы» акцияһын үткәрҙе.
Райондың балалар-үҫмерҙәр клубтары тәрбиәләнеүселәре өлкән ҡатындарға үҙ ҡулдары менән эшләгән иҫтәлекле бүләктәр менән барҙы. Балалар үҙ эштәренә өлкәндәргә ҡарата бөтә мөхәббәтте һәм ихтирамды һалырға тырышты. Ҡайһы бер пенсионерҙар, бүләктәрҙе балалар үҙҙәре эшләгәнен белгәс, хатта илап та ебәрҙе.
Балалар әйтеүенсә, байрам хөрмәтенә ябай, әммә шул уҡ ваҡытта матур балалар эштәрен алыусы, өләсәйҙәрҙең бәхетле күҙҙәрен һәм рәхмәтле йылмайыуҙарын күреү ҡыуаныслы ине. Үҫмер туймазылар, күп һынауҙар төшкән кешеләрҙе, үҙҙәренең ҡул йылыларын, вайымлылыҡ бүләк итеп уларҙың кәйефтәрен күтәрә алды, тип билдәләнеләр район хакимиәтендә.


text:
2012 йылда республикала 70000 кв. метр социаль торлаҡ төҙөү планлаштырыла
Бөгөнгө көндә Башҡортостандың 49 муниципаль берәмегендәге 80 ер участкаһында социаль торлаҡ төҙөлөшө йәйелдерелгән. Яҡын арала тағы өс райондағы биш участканы үҙләштереү планлаштырыла. БР Төҙөлөш һәм архитектура буйынса дәүләт комитетының матбуғат хеҙмәтенән хәбәр итеүҙәренсә, Күмертау, Туймазы ҡалаларында, Көйөргәҙе районының Ермолаев ҡасабаһында эштәр әүҙем алып барыла.
Бынан тыш, 19 муниципаль райондағы 41 ер участкаһында бер ҡатлы йорттар һалына. 2012 йылда дөйөм майҙаны 35 мең квадрат метрлыҡ 550 объект сафҡа индереләсәк, тип көтөлә. 2013 йылға 210 мең квадрат метр социаль торлаҡ төҙөү бурысы ҡуйылған. Белгестәр әйтеүенсә, ҡуйылған бурысты үтәр өсөн майҙандарҙың документтарын һәм инженерлыҡ селтәрҙәрен әҙерләүгә бәйле эштәрҙе әүҙемләштерергә кәрәк.
Социаль торлаҡ төҙөлөшөнә республика бюджетынан 650 млн һум бүленгән.


text:
Фото:
Федераль ҡаҙна Өфө моторҙар эшләү производство берекмәһенә кредиттар буйынса проценттарҙы ҡайтарҙы
Фото:
«Өфө моторҙар эшләү производство берекмәһе» асыҡ акционерҙар йәмғиәте ошо көндәрҙә федераль ҡаҙнанан Рәсәй кредит ойошмаларынан алынған кредиттар буйынса проценттарҙы түләүгә киткән сығымдарҙың бер өлөшөн ҡаплау сифатында 231,2 миллион һум алды.
2005 йылдан алып дәүләт бындай саралар менән Рәсәй Федерацияһы предприятиеларын экспортҡа сығарылыусы юғары технологиялы продукция күләмен арттырыуға дәртләндерә.
Кредиттар буйынса проценттарҙы түләүгә киткән сығымдарҙы ҡаплау хоҡуғы юғары дәрәжәлә эшкәртелгән сәнәғәт продукцияһын өс йылдан ашыу экспортҡа оҙатҡан предприятиеларға бирелә. Бынан тыш, предприятиелар бер нисә талапҡа яуап бирергә тейеш, атап әйткәндә, кредит средстволарын экспортты ғәмәлгә ашырыуға йүнәлтергә, кредит килешеүҙәрен ваҡытында үтәргә һәм федераль бюджетҡа һәм дәүләттең бюджеттан тыш фондтарына мотлаҡ түләүҙәрҙе ваҡытында башҡарырға тейеш.


text:
Борай районының йәш гвардиясылары алкоголгә һәм тәмәкегә ҡаршы рейд үткәрҙе
Борай ауылында «Агенттар» федераль проекты сиктәрендә алкоголгә һәм тәмәкегә ҡаршы акция үтте, тип хәбәр итә ER.RU. «Берҙәм Рәсәйҙең Йәш Гвардияһы»ның Борай районындағы бүлексәһе активистары район Советы депутаты Рөстәм Муллағәлиев менән бергә законһыҙ рәүештә балиғ булмағандарға алкоголле эсемлектәр һәм тәмәке һатыу осраҡтарын асыҡлау маҡсатында магазиндар буйлап рейд үткәрҙе.
Акцияла ҡатнашыусылар өс супермаркетта һәм шәхси эшҡыуарҙарҙың алты магазинында булды. Асыҡланыуынса, һатыусыларҙың күбеһе үҙ эшен намыҫлы башҡара һәм законды боҙмай, балиғ булмағандарға алкоголле эсемлектәр һәм тәмәке һатмай. Улар һатып алыусының йәшен һорай һәм паспорт күрһәтеүен талап итә.
Әммә, ҡыҙғанысҡа ҡаршы, эштәренә яуаплы ҡарамаған һатыусылар ҙа осрай. Улар үҙ файҙаһы өсөн генә эшләй. Ундайҙар менән иҫкәртеү эше алып барырға кәрәк. Акцияның төп маҡсаты – намыҫһыҙ һатыусыларға яза биреү түгел, ә уларҙы әүҙем гражданлыҡ позицияһына өндәү. Рөстәм Муллағәлиев сауҙа хеҙмәткәрҙәренә закон талаптарына ярашлы эшләүҙең ни тиклем мөһим булыуын аңлатты.


text:
Рәмил Бәҙретдинов «Йәшел сауҡалыҡ» шифаханаһы директоры итеп тәғәйенләнде
«Янғантау» курортының элекке етәксеһе «Йәшел сауҡалыҡ» шифаханаһы директоры итеп тәғәйенләнде.
Бындай ҡарар ҡабул итеүгә күп йылдар дауамында ул етәкләгән «Янғантау» курортының яҡшы иҡтисади күрһәткестәре сәбәп булды, тип хәбәр итә Башҡортостан Республикаһы Һаулыҡ һаҡлау министрлығының рәсми вәкиле Анфиса Рәхмәтова. Республиканың икенсе ҙур шифаханаһы — «Йәшел сауҡалыҡ» һуңғы йылдарҙа тейешле иҡтисади йылдамлыҡ күрһәтмәй. Шуға күрә Бәҙретдиновҡа хәлде ыңғай яҡҡа үҙгәртеү бурысы йөкмәтелде.
Иҫегеҙгә төшөрәбеҙ, «Янғантау» курорты «Бөтә Рәсәй бизнес-рейтингыһы»ның «Шифахана-курорт учреждениелары эшмәкәрлеге» категорияһында өсөнсө урын яулағайны. Бөтә илгә танылған шифахананың етәксеһе итеп Энгельс Ҡолмөхәмәтов тәғәйенләнде.


text:
2014 йылда Башҡортостанда аҙыҡ-түлек кәрзине 17 процентҡа ҡиммәтләнгән
ӨФӨ, 2015 йыл, 26 ғинуар. /«Башинформ» мәғлүмәт агентлығы, Эльвира Латипова/.
Башҡортостанда туҡланыу аҙыҡ-түлегенең минималь йыйылмаһы хаҡы 2014 йылдың декабрь айында 3069,7 һум булды. 2013 йылдың декабре менән сағыштырғанда, ул 17 процентҡа артҡан, тип хәбәр итә Башҡортостанстат.
Республикала ошо осорҙа инфляция 11,2 процент тәшкил итте, айырыуса аҙыҡ-түлеккә хаҡтар артҡан — 15,4 процентҡа.
Статистиктар аңлатыуынса, был күрһәткес минималь тупланмаға ингән аҙыҡ-түлек хаҡтары һәм эшкә яраҡлы йәштәге ир-егеттәр өсөн туҡланыу нормалары нигеҙендә иҫәпләнә.


text:
Фото:
Халыҡ иҫәбе буйынса Башҡортостан Волга буйы федераль округында беренсе урында
Фото:
2010 йылдың 1 ғинуарында республикала даими йәшәүсе халыҡ иҫәбе 4066 мең кеше тәшкил иткән. Был күрһәткес буйынса республика Волга буйы федераль округында – беренсе, Рәсәй Федерацияһында етенсе урын биләй.
Башҡортостанстат мәғлүмәте буйынса, 2010 йылдың тәүге ике айында тыуым һәм үлемдең кәмеүе күҙәтелгән. Статистиктар тәбиғи кәмеүҙе һәм миграция арҡаһында халыҡтың артыуын билдәләй.
Ҡыштың ике айында Башҡортостанда 8,4 мең бала тыуған — уҙған йыл менән сағыштырғанда был 3,5 процентҡа кәмерәк. Халыҡ үлеме 8,5 мең кеше менән билдәләнә, 4,7 процентҡа кәмерәк. Халыҡтың тәбиғи кәмеүе 135 кеше тәшкил иткән.
Миграция иҫәбенә артыу был арала 166 кеше тәшкил иткән. Бойондороҡһоҙ дәүләттәр берләшмәһе һәм Балтия илдәре менән миграция сальдоһы ыңғай булып ҡала (499 кеше), халыҡтың Рәсәйҙең башҡа төбәктәренә ағылыуы күҙәтелә (-338 кеше). Миграцион хәрәкәт 2009 йыл менән сағыштырғанда республика буйынса дөйөм алғанда 2,2 процентҡа кәмегән.


text:
Олимпия чемпиондары Өфөгә ҡайттыФото: Олег Яровиков | Видео: Дмитрий Слезин
Олимпия чемпиондары Өфөгә ҡайтты
Олимпия чемпиондары Өфөгә ҡайттыФото: Олег Яровиков
ӨФӨ, 2016 йыл, 16 август. /«Башинформ» мәғлүмәт агентлығы, Дмитрий Слезин/.
Рио-де-Жанейролағы Олимпия уйындарында чемпион исемен яулаған рапирасылар Артур Әхмәтхузин менән Тимур Сафин Өфөгә ҡайтты. Улар Алексей Черемисинов менән бергә финалда француздарҙы 45:41 иҫәбе менән еңде.
Ошо төп миҙалдан тыш, Тимур Сафин шәхси турнирҙа бронза награда яуланы.
«Өфө» халыҡ-ара аэропортында чемпиондарҙы тренерҙары, ата-әсәләре, туғандары, республиканың Йәштәр сәйәсәте һәм спорт министрлығы, Өфөнөң спорт комитеты вәкилдәре, дуҫтары, көйәрмәндәр һәм йәш спортсылар ҡаршы алды.
Абруйлы ҡунаҡтар өсөн залда Әхмәтхузин менән Сафин журналистарҙың һорауҙарына яуап бирҙе. Чемпиондар ошо уйындарҙа ярҙам иткәндәре өсөн барыһына ла рәхмәт белдерҙе
«Мин ошо еңеүемде әсәйемә бағышлайым», — тине Тимур Сафин.
Һуңынан чемпиондарҙан автограф алыу һәм улар менән иҫтәлеккә фотоға төшөү ойошторолдо.


text:
Фото:
Бөтә Рәсәй күргәҙмә үҙәгендә Башҡортостан Республикаһының презентацияһы үтте
Фото:
Кисә Мәскәүҙә, Бөтә Рәсәй күргәҙмә үҙәгендә, «Рәсәйҙең бәләкәй һәм урта бизнесы көндәре — 2011» федераль күргәҙмә-конгресс сараһында Башҡортостан Республикаһының презентацияһы үтте. Унда БР Эшҡыуарлыҡ һәм туризм буйынса дәүләт комитеты рәйесе Руслан Кинйәкәев, Башҡортостан Туриндустрия союзы рәйесе Кинйә Күскилдин һәм бар донъяға билдәле «Le petit fute» белешмәләрен нәшер итеүсе Пьер-Кристиан Броше ҡатнашты.
Руслан Кинйәкәев форум ҡунаҡтарын республиканың бәләкәй һәм урта эшҡыуарлыҡты үҫтереү һәм уға ярҙам итеү өлкәһендәге ҡаҙаныштары менән таныштырҙы, ҡатнашыусыларға бәләкәй бизнес өсөн төп инфраструктура проекттары һәм бөгөн төбәктең эшҡыуарлыҡ структуралары файҙалана алырлыҡ мөмкинлектәр хаҡында һөйләне.
БР Эшҡыуарлыҡ һәм туризм буйынса дәүләт комитетының матбуғат хеҙмәтенән хәбәр итеүҙәренсә, Дәүләт комитеты рәйесе презентацияла республиканың туристик-рекреацион ресурстарына, донъялағы алдынғы туризм үҙәктәренән ҡалышмаған бай һәм төрлө туристик программалар һәм йүнәлештәре булыуына баҫым яһаны.
Броше әфәнде төбәк буйынса өс көнлөк сәфәре барышында үҙе өсөн Рәсәй туристарының ғына түгел, сит ил халҡының да иғтибарын йәлеп итерлек үҙенсәлекле тәбиғәте, тарихи-мәҙәни һәм архитектура ҡиммәттәре булған территорияны асыуын билдәләне. Һүҙен йомғаҡлап, Броше әфәнде күргәҙмәлә ҡатнашыусыларҙың һәр береһенә беҙҙең республикаға барыуҙарын теләне, шулай уҡ яҡын арала Башҡортостан буйынса «Le petit fute» белешмәһен сығарырға вәғәҙә бирҙе.


text:
Дим районы мәктәп участкалары иң яҡшы төҙөкләндерелгән
Өфө хакимиәтендә үткәрелгән кәңәшмәлә бөгөн мәктәп участкаларын төҙөкләндереү мәсьәләһе тикшерелде. Ҡала башлығы Павел Качкаев әйтеүенсә, ҡала райондары мәктәптәрҙә сәскә түтәлдәрен төҙөкләндереү буйынса башҡарылған эш тураһында отчет бирергә тейешле срок 1 июлдә сыҡты. Һөҙөмтәлә был бурысты Дим районы мәктәптәре генә тулыһынса үтәне. Ҡаланың ҡалған райондарында иһә бер нисәшәр уҡыу йорто үҙ участкаларын тейешенсә төҙөкләндереп өлгөрмәне. Мәҫәлән, Октябрь, Совет һәм Киров райондарында – өсәр, ә Орджоникидзела дүрт ошондай мәктәп. Шул уҡ ваҡытта мәктәптәр сәскә ултыртыуға тотонған средстволар ныҡ айырыла. Әйтәйек, Калинин районы мәктәптәре һәр сәскәгә ни бары – 1,6-шар һум, ә Орджоникидзе һәм Ленин райондары 16 – 17-шәр һум тотонған. Сығымдарҙың бындай айырмаһы туранан-тура ултыртылған сәскәләр һанында ла сағыла. Орджоникидзе районында, мәҫәлән, 46 мең сәскә ултыртылған, ә Ленинда – 11 мең генә.


text:
Хәлил Рәхимов БР сәнәғәт һәм инновацион сәйәсәт министры вазифаһын башҡарыусы итеп тәғәйенләнде
Башҡортостан Республикаһы Президенты Рөстәм Хәмитовтың указы менән БР сәнәғәт һәм инновацион сәйәсәт министры вазифаһын башҡарыу министрҙың беренсе урынбаҫары Хәлил Рәхимовҡа йөкмәтелде, тип хәбәр иттеләр төбәк башлығының матбуғат хеҙмәтендә.
Икенсе указ менән Марат Мөлөков, икенсе эшкә күсеү сәбәпле, Башҡортостан Республикаһы Хөкүмәте Премьер-министры урынбаҫары – БР сәнәғәт һәм инновацион сәйәсәт министры вазифаһынан бушатылды.


text:
Викто́рия (ингл. Victoria, Александрина Виктория, ингл. Alexandrina Victoria; 24 май 1819 — 22 ғинуар 1901) — Берҙәм Короллек Бөйөк Британия һәм Ирландия Королеваһы, Индия Императрицаһы.
Виктория илде 1837 йылдан 1901 йылға тиклем етәкләне. Ошо күрһәткес буйынса ул Британияның иң оҙаҡ идара иткән Королева.
Уның исемен күп урындар: штаттар, провиницялар, ҡалалар йөрөтә. Мәҫәлән: Угандала Виктория күле, Сейшел утрауҙарҙын баш ҡалаһы — Виктория, Австралияла провинция, Лондонда вокзал һәм метро юлы, Британ Колумбияның башҡалаһы һәм башҡа урындар.
Англияның милли символ, викторианская эпоханы уның исеме менән бәйләйҙәр.
Шулай уҡ «Европаның кәртнәһе» тип йөрөтәләр. Уның 9 балалары башҡа Европа илдәрҙен король династияһының балалары менән өйләнғән.
-
-
Виктория уның Дэш спаниель менән, 1833 йыл
-
-


text:
Елена Савельева Чехияла “алтын” яуланы
Чехияла «Усти-над-Лабем гран-прийы» традицион халыҡ-ара турниры тамамланды. Рәсәй бокссылары өс «алтын» һәм ике «көмөш» миҙал яуланы.
Ир-егеттәрҙән тыш, турнирҙа тәүге тапҡыр ҡатын-ҡыҙҙар ҙа ҡатнашты, шулар араһында Стәрлетамаҡ спортсыһы Елена Савельева ла бар ине.
Гүзәл заттар 51 килограмға, 60 килограмға һәм 75 килограмға тиклемге ауырлыҡ категорияһында миҙалдар комплектын уйнатты.
Рәсәй ҡыҙҙарының өсөһө лә «Усти-над-Лабем гран-прийы» чемпионы титулына эйә булды.


text:
Фото:
Экс-премьер-министр «Электрозавод» йәмғиәтенең тулы хоҡуҡлы вәкиле итеп тәғәйенләнде
Фото:
Башҡортостан Республикаһы Хөкүмәтенең элекке Премьер-министр Рафаэль Байдәүләтов «Электрозавод» асыҡ акционерҙар йәмғиәтенең тулы хоҡуҡлы вәкиле итеп тәғәйенләнде. Был турала предприятиеның матбуғат секретары Николай Боричев хәбәр итте. Уның һүҙҙәренә ҡарағанда, Рафаэль Байдәүләтов бөтә кимәлдәге власть структуралары алдында компанияның мәнфәғәттәрен яҡлаясаҡ.
Әйтергә кәрәк, БР Хөкүмәтенең элекке Премьер-министры менән «Электрозавод» йәмғиәте күптән хеҙмәттәшлек итә. Рафаэль Ибраһим улының туранан-тура ҡатнашлығында был компания Башҡортостанда Европалағы иң ҙур трансформатор производствоһы — Өфө трансформатор заводын төҙөй һәм электротехник продукция сығарыуҙы тәьмин итеүсе «Электроаппарат» заводын модернизациялай башланы.
Ҡыҫҡаса белешмә: Рафаэль Ибраһим улы Байдәүләтов 1943 йылда тыуған. Элек «Башкирэнерго» асыҡ акционерҙар йәмғиәтенең генераль директоры, БР Хөкүмәте Премьер-министрының беренсе урынбаҫары, Башҡортостан Хөкүмәте Премьер-министры вазифаларын биләй. Һуңғы ваҡытҡа тиклем Рафаэль Байдәүләтов РФ Федераль Йыйылышы Федерация Советы ағзаһы — Башҡортостан башҡарма дәүләт власы органынан вәкил, Федерация Советының Федерация эштәре һәм төбәк сәйәсәте буйынса комитеты рәйесе урынбаҫары булды.


text:
Өфөнөң Һупайлы биҫтәһендәге Ҡашҡаҙан күле өҫтөндәге боҙ майҙансығында һәләк булған малай эше буйынса енәйәт тикшереүҙәре үткәреләсәк. 11 йәшлек малай тауҙан шыуғанда әсәһенең күҙ алдында вафат булғайны. Радионы даими тыңлаусыларға мәғлүмәдер, баланың башына боҙҙан эшләнгән һындың китеге төшөп үлтерә. Данис Солтанов атлы бала шулай итеп тауҙан шыуғансы һәләк булғайны. Уны Дүртөйлө районының Гөлнара ауылында ерләнеләр. Ҡашҡаҙандағы боҙ майҙансыҡтағы барлыҡ боҙ һындарҙы бысып бөттөләр, әммә был баланы терелтә алмай. Өфөнөң Октябрь районы, был ваҡиғаны бәхетһеҙ осраҡ тип нарыҡлап, енәйәт эше асмаҫҡа ҡарар иткәйне. Хәҙер йәнә был эшкә кире әйләнеп ҡайтҡандар- тикшереү идаралығы тәфтишселәре
үлемде етди тикшереп ғәйеплеләрҙе язаға тарттырыу кәрәк, тип белдерә.
Аныҡлап әйткәндә, боҙ һындар яһағанда хәүефһеҙлек ҡағиҙәләре үтәлеше тикшерелә. Тик бына уны раҫлау мөмкин булмағандарға оҡшай. Сөнки боҙ майҙансыҡтары яһау буйынса берҙәм, махсус инструкция ла, дәүләт дөйөм стандарттары ла юҡ. Боҙ һындарҙы һулаҡай аҡса эшләүсе рәссамдар һәм сәнғәт академияһы студенттары яһай. Яңы йыл улар өсөн аҡса һуғып ҡалыу мәле, йәғни ниндәй хәүефһеҙлек ҡағиҙәләре тураһында һүҙ йөрөтөргә, тиҙерәк һәм күберәк боҙ һындар яһап, күберәк аҡса эләктереп ҡалырға кәрәк.
Балаларҙың һәләк булыуы бының менән генә бөтмәне. Тыңлаусыларға мәғлүмдер, Бишбүләк районында етенсе синыфта уҡыған малай ҡар ишелеү арҡаһында һәләк булған. Был турала Башҡортостандан яңылыҡтарҙың кисәге сығарылышында һөйләп үтелгәйне. Үҫмер йырынға йығылып төшә, уның өҫтөнә ҡар шыуа. Баланы эҙләүҙә бөтә ауыл халҡы ҡатнаша. Бер тәүлектән һуң ғына эттәр ярҙамында уны йорттан өс йөҙ метр йыраҡлыҡтағы йырын төбөндә табалар.
Белгестәр әйтеүенсә, Алексеевка ауылы таулы ерҙә урынлашҡан. Бәлә сәбәптәренең береһе лә ошонда.